Aldo:   A far igl partgieu pigl specialista di computer. Non lo capisco!!!

Steffi:  Tge capeschas betg?

Aldo:  TEI a far igl partgea – haha, mi fa ridere!

Steffi:  Aha, a tge dat igl qua da rir?

Aldo:  Tei âs sempre getg ca far igl partgea fuss una catastrofa par te…

Steffi:  (sainza interess) Ea, quegl e ànc adigna ascheia. Mo igl Peter manegia ca fetschi

bugent quegl. (ri)

Aldo:  Aha, ascheia…

Steffi:  (ri puspe) Ad el vess aschi bugent egna duneta c’e bugent a tgea.

Aldo:  Alora es tei gest la donna perfetta!!

Steffi:  Sco igl para, schon…

Aldo:  (ri malizius) Ad jou ve managieu ca tei restias semper mio amore…a cuafösa per

signori.

Steffi:  Tschentg ons sund jou stada cuafösa dad umes, quegl tànscha. A cun te…

Aldo:  (interrumpa) …tànsch’igl ear... Alora bene, fe tei peia la brava tgasaregna pigl

Peter.

Steffi:  Jou amprov. Igl Peter â grànda tema da dunas emanzipadas!

Aldo:  (malizius) Povero Peter, quel vean ànc a far îls!

Steffi:  Ad oz vean el a salegrar sch’el veza la mama ca schubregia! (ri)

Aldo:  Scusa, non capisco!

Steffi:  Jou ve getg ad el ca jo segi prezis sco la mama… Ca jou schubregi, cuschegni,

lavi bugent raglia ad ascheia anavànt (volva igls îls)

Aldo:  Sorprese!

Steffi: (varda sen l’ura) O, prest las tschentg! Jou sto ànc dabot ir an fatschenda.

Aldo:  Mo oz e lunedi, oz vez gea saro.

Steffi:  Ea, an sasez schon, mo jou ve betga savieu gir na… Sas, dus bùns cliaints ân

planiso anzatge spezial questa sera.

Aldo:  Aha, cosi? Ancora dus cun plans spezials? Tge stos far a quels? Calurar igls

tgavels? Near far undas permanentas?


Steffi:  Na, els giavischan manicure… ad egn vut par tut prezi egn tractamaint da la

fatscha, cun mascra a tut. (Aldo ri) Bien peia, jou vont (satira aint, svanescha)

Aldo:  (svanescha par egn curt mumaint an tgombra. Turna cugls schlissarigns a cun

roba par schubargear. Antscheva da schubargear els.)

2. Szena
Hanni, Aldo

Hanni:  (cumpara cargeada cun greavas tastgas cun cumpras) Nossegnerpartgiri, tge fred ca

quegl e  ordafora! (meta gioubass las tastgas, sfruscha igls màns a zufla aria tgòlda

sen quels, tira or igl manti, veza igl Aldo. Surstada) Aldo, tge fagez Vus ànc qua?

(ella gi adigna Vus agl Aldo)

Aldo:  (suri curtasevlameing) Jou schubreg igls meas schlissarigns.

Hanni:  Gliezlà vez jou ear… Mo ampo hop, vurdad da fitar a da svanir da qua… quegl

vagn nus fatg giou ascheia.

Aldo:  (malizius) Vainsa?

Hanni:  Saperlot! Fatg giou e fatg giou.. Vus savez gea, parve digl Peter (pacatescha or

las tastgas a dosta an stgafa las tgossas c’ella â cumpro aint)

Aldo:  (da sursto) Peter?

Hanni:  Ussa faged betga sco scha’s vessas amblido quegl. Lumpazi! (igl Aldo tira las

givealas a varda suriànd sen ella) (Hanni seriusa) Quel manegia serius cun la

nossa Steffi, quel vut maridar ella!

Aldo:  Maridar?

Hanni:  (sea giou egn mumaint) Exact! (vean ple a ple narvusa) Quegl e egna bùna

partida par la Steffi. A quella saschainsa betga ruinar da Vus!

Aldo:  (ri) Da me?

Hanni:  Ea! Igl Peter e egn um serius!

Aldo:  Anch’io sund egn um serius!!!

Hanni:  (calmànt) Ea, siir Aldo… mo quegl va betga cun la Steffi… ascheia egn student

riva mena da fitar igls seas studis! (igl Aldo tearla tier cun buca riainta) Quella

buaba sto maridar anzacuras. Ad ussa â ella egna fetg bùna pussevladad.

Aldo:  (cun plascher) Molto bene!

Hanni:  (surlivgeada) Jou sund propi leada ca Vus savez prender ascheia quella

situaziùn… Vus stuez halt ear capir (leava puspe sei a prenda or da stgafa igl

tschetschapulvra, egna scùa, sdratscha…)

Aldo:  Jou vont. Ho capito tutto!

St-MEI 1-1_Tge teater par egn peer francs


Hanni:  Igl Peter vess siir nign plascher da vaser qua Vus questa sera! (tira aint egn

scussal a meta egn fazalet anturn igl tgieu, antscheva da schubargear)

Aldo:  Ho capito!

3. Szena
Sepp, Hanni, Aldo

Aldo:  (aintra, ign veza bagn c’el â ainta màn igl Blick ad igl Playboy) Hoi, e quegl fred

ordafora!

Hanni:  (varda sei me curt da la si’lavur) Hoi bab!

Sepp:  (veza igl Aldo, e sursto) Hoi Aldo, ve betga tartgieu ca jou vezi ànc egn’ea te

aqua… (tira or igl sieus manti)

Hanni:  Jou ve gest getg ad el c’el degi svanir… never, Aldo… (schubregia anavànt)

Aldo:  (varda sen l’ura) Un po’di tempo ve jou ànc avànt ca ir. Igl mieus tains cura gea

per giou a mezzanotte.

Hanni:  (energicameing) Nana, quegl va betg!

Sepp:  Cler ca quegl va betg! Igl Peter vean gea a visitar la si’spusa… (el s’instalescha

cumadevlameing segl canape a meta igls pes sen la meseta)

Aldo:  Ea, a parquegl sto igl Aldo svanir, via!

Sepp:  Egn carstgàn scort sco tei sainta tut… Scheia mama, radi egn pieret a mei!

Hanni:  (meta sen mesa egna gervosa ad egn magiel) El e bagn tempero… Oz c’igl e aschi fred

sas betga bever el direct or da la frestgera… ea ea, igl noss Aldo e par furtuna

egn scort.

Sepp:  (dearscha la gervosa agl magiel ad anvida egna zigara grossa, tira cun gust ve

da quella) (tier Hanni) Quegl e natiralmeing ver… (tier Aldo) stos halt ear capir

c’igl Peter e egn tip fetg serius… betg aschei’egn sasamgneader flipo.

Hanni:  Exact… egn Grischùn valerus ca schazegia egna bùna tgasaregna.

Aldo:  (suri a gi an tùn ironic) Aha, a parquegl vut el maridar la Steffi.

Hanni:  Ea, ella vean schon ànc ad amprender quegl… igl Peter po betga star or dunas

emanzipadas (schubregia plagn energeia)

Sepp:  (demonstrescha quànt drai c’el e) Da quellas dunas ca fan da schmartschùnas a

lavuran nut!!! (Aldo suri ànc daple)

Hanni:  (tgala egn mumaint da schubargear) Par turnar tigl tema… sch’igl va propi betg

oter, scha sted seglmains an la Vossa tgombra antocen measanotg a sted eri!

Sepp:  (suri, mussa cugl det mussader) A via geeeea betg or an stiva aschi gî c’igl Peter e qua!


Hanni:  (energica) Nossegnerpartgiri! Gea betg! (schubregia anavànt)

Aldo:  (suri) Jou ampurmet… (svanescha an la si’tgombra)

4. Szena
Hanni, Sepp

Hanni:  El e betg egn schleat, igl Aldo.

Sepp:  Ign savess bunameing star mal par el an quella situaziùn.

Hanni:  A fri egn beal e’l ear… el â halt ampo egna grànda buca. Ad igl tschains â el ear

adigna pajieu punctualmeing.

Sepp:  Ea, mena cun retard.

Hanni:  (varda sen l’ura, surstada) Partge es tei atgnameing turno aschi tard?

Sepp:  Ve dabot mess a tgea igl Fritz, el veva nign auto.

Hanni:  Noua stat quel?

Sepp:  Ainta Sur, quegl e gea betga lientsch.

Hanni:  Â’l seglmains angraztgieu?

Sepp:  Ea, blearas geas!... (ri) a dalientsch ve jou vieu igl Hitsch.

Hanni:  Igl Hitsch?

Sepp:  Ea, sas, quel ca fa igl pur a Sur.

Hanni:  Aha.

Sepp:  Egna part digl lai da Sur e schalada.

Hanni:  Bagn cler, cun quellas fardaglias.

Sepp:  (ri dadòlt) Sas tei, tge ca quel fageva gest là cur ca sund passo?

Hanni:  Tgi, igl Hitsch?

Sepp:  Ea, cler…. Sas angiavinar tres geadas.

Hanni:  Aba, gi tutegna, tge c’el â fatg.

Sepp:  El â sprizo ghela sen la part schalada digl lai.

Hanni:  (tgala da schubargear) Tge â quel fatg? Sprizo ghela agl lai? (scrola igl tgieu)

Quel fila bagn!

Sepp:  Quegl ve jou ear tartgieu a ve mess sper veia igl auto. Jou ve clamo dalientsch:

„Vol meter hardefels alà?“


Hanni:  (ri) Ad alura? Raquenta tutegna!

Sepp:  Saperlot, scha tei vessas vieu el! E quel vagnieu an egna furtegna! (Hanni

saposa sen la scùa a tearla tier). Sei segl tractur, fatg ir igl motor, do gas a vagnieu sei

ancùnter me sco egna raceta. A schlamo â’l sco egna furia. (ri puspe dadòlt)

Hanni:  Schlamo separ te?

Sepp:  „Te quieu tei tamazi“, mi â’l getg. „Vezas tei betga quels dus tips ve là?“

Hanni:  Dus tips?

Sepp:  Ea, quels vev jou schon vieu, quels stevan sen que beal pro, gest sper igl lai.

Hanni:  Scheia... ad alura?

Sepp:  El e vagnieu ple a ple narvus ad â a la fegn getg... „Quegl en dus SCHWOBS ca

vutan cumprar que pro par biagear egn hotel!!! A quels vi jou schon far ir igl gust

cun ampo ghela frestga!“ (tuts dus rin dadòlt)

Hanni:  (ri fetg) Tipic, quels purs da la Valragn!

Sepp:  Ea, tipic Hitsch! (beva, fema, varda sen l’ura) Mo aschi tard sund jou ear betga

turno.

Hanni:  Igl â propi do tains ca tei vagnevas blear ple tard.

Sepp:  Mo ea, egna, duas geadas....

Hanni:  (scrola igl tgieu a suspira) Cun vus umens vainsa igl tschincetg… (antscheva a

far giou la pulvra)

Sepp:  (fetg tgear) Mo scha raquenta agl papi!

Hanni:  Cur c’ign e giuvna a marusescha anzemel, ston ign star sei la measa notg

antocen ca’s naz anzacuras.

Sepp:  (volva igls îls) Quegl e bagn aschiiiii bi!

Hanni:  Ea, bi e’gl egn’ea sto avànt blears ons.

Sepp:  (varda malizius sen ella) Mintgatànt e’gl ear uss ànc bi.

Hanni:  Manegias… A sch’ign e marido, ston ign star sei la measa notg antocen ca‘s

turnaz anzacuras a tgea. (dearscha latg an egn magiel)

Sepp:  Mo na, betga gest la measa notg… (varda sen la mesa ad ampeara) Tei, noua e

quella pulvra c’eara ier ànc qua sen mesa?

Hanni:  Ve gea gest avànt fatg giou pulvra!

Sepp:  Mo saperlot, qua vev jou ier nudo egn numer da telefon impurtànt.


Hanni:  (scrola igl tgieu) Ign sa far sco ign vut, c’igl e betg andretg.

Sepp:  (mussa sei agl cantùn da la stiva) Schubregia egn’ea quella tela-filient selà.

(earva igl Blick a varda angurd)

Hanni:  (prenda sei da gioubass anzatge gest sper el)

Sepp:  (splatscha leavet igl tgil ad ella) Never, questa sera vainsa lu ànc ampo bi

anzemel?

Hanni:  Varda agl Blick ad alura sen el. Aha, prendas gest igl aperitiv cugls îls? (tutga igl

sieus agen frùnt cugl màn) …ad jou saint gest ca la mi’migrena antscheva.

Sepp:  Ea ea, aperitiv… Mo maglieu ve jou adigna a tgea. (ironic) Scheia, migrena!

(varda ànc ple intensiv sen la duna agl Blick) Qua savess ign gea direct survagnir

gust d’ir anzanouas oter, scha tei âs migrena. Cun quellas curvas! (meta daple

gervosa agl magiel, tira ved la zigara a fiera gioubass la giaseta)

Hanni:  (varda sco el beva, crititgescha) Tgargias puspe!?!

Sepp:  A tei, controleschas puspe?

Hanni:  Also scha tei bevas anavànt ascheia, veans tei betga vigl!

Sepp:  (da lumpazi) Grandius, tge vol daple ca egn um ca resta adigna giuven? (varda,

sco ella lavura)

Hanni:  Va’gl ànc cun te? Vardas tier sco jou ve da luvrar da carpar… a fas da signur

segl tieus canape!

Sepp:  An fatschenda sto jou gea ear luvrar sainza fegn.

Hanni:  Quegl e matem normal.

Sepp:  Aha, normal… An fatschenda sund jou quel c’e adigna igl ple blear sen pes a ca

cura igl ple fetg.

Hanni:  Ea, parquegl ca tei fas igl ple grànd stiert anturn mintga lavur.

Sepp:  Haha, goal! Quel e propi sto bùn!

Hanni:  (suspira) Scha nus vessan me schon la nossa renta! Alura savessan seglmains

giuder ampo la veta. Plànsieu mi vean tut megna blear cugl salùn da cuafösa par

dunas a la sera ànc tut la lavur a tgea

Sepp:  Ea, jou se, jou ve ear adigna egn enorm stress!

Hanni:  Ea, mo la sera sas sear anturn a schar ir bagn.

Sepp:  Quegl ve jou ear marito.

Hanni:  Aha, ad jou vess betg ear marito igl madem?! (cun sprez) …a cun las tias

giasetas cun dunas blutas veans ple a ple stupid.


Sepp:  A manegias tei ca jou stuess schubargear aqua?

Hanni:  Gidar ampo fagess an mintga cass betga don a tgei.

Sepp:  Jou gidass gea bugent… mo tei sas tge allergeia ca jou ve ancùnter lavurs da

tgea. Jou vignt malzàn me schon cun patartgear vedlànder.

Hanni:  Eaea, quegl ve jou santieu… Tei âs ànc mena gido bugent.

Sepp:  Fe ussa tutegna betga egn tal teater parve da que zecel lavur da tgea. Ad

anzuma, quegl e roba da femnas! Alura fetsch jou ple bugent sururas an

fatschenda.

Hanni:  Schon cler, là ti sa nign controlar.

Sepp:  (beva or da la buteglia igl davos schuf gervosa) Va gest ànc par egn pieret par me!

Hanni:  Schon puspe vid?!

Sepp:  Quella buteglia â egna rusna!

Hanni:  Jou ve igl santimaint c’igl tànschi uss… Sas betg egn’ea bever anzatge oter…?

Anzatge ple sanadevel? (va par egn’otra buteglia) Adigna quella gervosa ca fa dar rieps!

Sepp:  (dearscha gervosa agl magiel) Sas mama, scha jou ve set, bev jou halt igls

meas pierets.

Hanni:  A cura âs tei nigna set?

Sepp:  A scha jou vi easser legher, dovr jou egn magiel vegn.

Hanni:  Eaea, near miglier gest egn peer quintigns.

Sepp:  Mo na, ussa surfas… (ri sutaint) …a cur c’igl va schliet a mei, dovr jou egn

vinars.

Hanni:  (tegna ad òlt igl sieus latg) Varda qua… tei bavessas ear miglier egn’ea ampo

latg, sco jou.

Sepp:  Ou na, aschi schliet sa’gl anzuma betg ir cun me, ca jou duvrass latg.

Hanni:  Tei bevas gea bunameing ànc daple c’igl bab da sieus tains.

Sepp:   Mieus bab?

Hanni:  Prezis, quel e ear betga vagnieu vigl… A tieus tat â ear….

Sepp:  (dat trànteraint) Ussa tgala d’amparmalar igls meas pardavànts!

Hanni:  (ri) Igls teas pardavànts… scheia.

Sepp:  Exact. Agls meas pardavànts se jou ir suainter antocen tigl Barbarossa… ha, tge

gis ussa? Ussa gis nut ple!


Hanni:  Na. Qua savess jou  propi gir nut.

Sepp:  (losch) Vezas!

Hanni:  (cun tùn da gràndeztga) Las actas da meas padavànts en idas a pearder cur c’igl

Adam a l’Eva ân gieu da bandunar an preascha igl parvis.

Sepp:  A puspe egn goal par te. 2:0… saperlot, oz âs adigna prùnt egna rasposta!

Hanni:  Jou sto amprender da sadustar an quella tgea, schiglioc vignt jou sut las rodas….

Sepp:  Scha quegl va anavànt ascheia, sas dalùnga surprender igl mieus post an la

fatschenda ad jou se…

Hanni:  (interrumpa) Na, graztga, par nign prezi… Alura fetsch jou tschient geadas ple

bugent la mi’lavur.

5. Szena
Sepp, Aldo, Hanni

Sepp:  (cun tùn ironic) Ussa varda qua, igl Aldo… ve tartgieu ca tei vegias arest da

tgombra.

Aldo:
Si, ma igl spus e gea ànc betga qua… Jou ve lieu domandare qualcosa…

Hanni: Scha tge peia?

Sepp: Mo ampo zac zac… Scha tei antschevas a raquintar istorgias, mi das sen la

nearva.

Aldo:  Posso avere ampo pulpier da scriver?

Hanni:  Pulpier da scriver?

Aldo:
(suri) Si… me par egna pintga lettera.

Hanni:  (prenda pulpier ord egn trucet a dat quel ad el) Qua…

Sepp: (cun tùn ironic) Aldo, tge manegias tei, e quegl sto igl trenader dad Ambri Piotta

ca â getg…

Aldo:  Che cosa? Tge â’l getg?

Sepp:  El â amparo sch’anzatgi setgi atgnameing, tge c’igl pled „relativ“ munti … Sas tei

quegl, Aldo?

Aldo:  Eh, dipende …

Sepp:  …qua gi igl trenader: Sis buteglias gioun tschaler e relativ poc… Mo sis buteglias segl

sglatsch durànt egna partida da hockey, quegl e relativ blear (tuts tres rin) Tei, Aldo, cur

ca tei vas a dar hockey, dovras tei atgnameing ear egn compass?


Aldo:  Ma perche egn compass?

Sepp: Mo, par catar igl goal!

Aldo:
(ri dadolt) Bene… molto bene… E, scha jou dastg amparar, noua lavura igl

Peter?

Hanni: Igl Peter? Mo, tier la Migros, tànt sco jou se.

Aldo:
(sursto) Ma veramente???

Sepp: (scrola igl tgieu) Partge dovran quels egn spezialist da computers?

Hanni:  Ah, la Steffi â gea dacurt getg c’el segi spezialiso sen Migros-electronica.

Sepp:  (ri) Na, mama, quegl â num micro-electronica.

Hanni:  Parve da me, mo an mintga cass lavura el an egn fetg grànd conzert!

Sepp:  Conzern, mama… betga conzert… Tei radis puspe egn’ea tut egn trànter gl’oter!

Aldo:  Allora grazie mille… Jou turn an la mia zela d’arest.

6. Szena
Hanni, Sepp

Hanni:  (schubregia anavànt plagn premura) Sprànza se jou durmir ampo miglier questa

notg.

Sepp:  (beva, fema cun gust) Partge? Âs betga durmieu bagn tschela notg? Nus vagn doch gieu aschi
bi anzemel!!!

Hanni:  Âs betga santieu ca ve gieu asthma a strusch survagnieu flo?

Sepp:  (suri) Puah, jou sund direct lead ca tei mi gis quegl!

Hanni: (surstada) Ha? Partge?

Sepp:  Ve schon udieu anzatge, mo ve tartgieu ca tei schivlias or me…

Hanni:  (plagn amur) Lappi, tei!

Sepp:  Curius! Ad jou ve gest suainter survagnieu mal igls daints.

Hanni:  Gliez ve jou par furtuna betga ple, davent da c’igls meas daints a jou durmagn

betga ple anzemel.

Sepp:  Ea, tut â igls seas avantatgs.

Hanni: (dat digl tgieu durànt schubargear, fa alura egna possa) Co fuss’igl, scha nus

nassan dumeingia puspe egn’ea anzemel agl kino? Sco ple bòld…


Sepp: Partge betg… Va egn bùn film?

Hanni: Ea, jou ve udieu anzatge… propi egn film nov plagn tensiùn…

Sepp:  Aba, nus savagn gea ear ànc spitgear ampo, alura vean quel ear an la televisiùn.

(Hanni fa or cugl fier tgamischas, suspira stàncla) Tge âs cun egn’ea?

Hanni:  Jou sund aschi stàncla ca se betga ple gir papp… Savess gest sameter giou qua

a sadurmantar.

Sepp:  Me ànc egn peer ons pazientga… alura vainsa pajieu giou tut igls noss dabets.

Hanni: Tei vol bagn betga gir ca jou dovri daple daners ca nus vagn?

Sepp:  Na, mo avànt ca tei âs antschiet a luvrar an la ti’fatschenda, ve jou gudagnieu

ple pocs daners ca nus duvravan…

Hanni:  (suspira anavànt) Ea, jou se… Parquegl vainsa stuieu far dabets a cumprar tut

an ratas… Ear igl noss savund auto. A quels dabets vainsa ànc adigna betga

pajieu giou.

Sepp: (anvida egna nova zigara) Mmmmmmh!

Hanni: (scrola igl tgieu) Ca tei sas fimar da quegl!

Sepp:  (incanto) Quegl e semplameing buntads!

Hanni: (fa davent igl fem cugl màn) Jou survignt mintg’ea schliet da que tufient! (prenda

puspe egn schuf latg)

Sepp: Ea, igls gusts en halt diferaints.

Hanni: Ea, par furtuna! (varda segls pes digl Sepp) Âs tei ussa propi aint duas socas

diferaintas? Egna blaua ad egna verda?

Sepp: Jou se, tei âs raschùn! A tei cres betga, jou ve ànc egn peer exact madem an stgafa…
(igl scalegna ved igl esch)

7. Szena
Hanni, Sepp, Fuchs

Sepp:  (varda sen l’ura) Las sis….Tgi sa quegl easser? Va ad earver!

Hanni:  (vilantada) Va a far quegl, va a far tschegl. Igl signur savess ear antschever a far

sez quegl near tschegl! (earva igl esch. Là stat egn um an manti, cun igliers,

mapa d’actas ainta màn a tgapeala segl tgieu. El prenda giou la tgapeala, cur c’el

veza la Hanni a varda interesso sen ella.)

Fuchs: (bagliafa cun tùn fetg inteligent) Pardunad zund fetg que disturbi

Hanni: (bagliafa anavànt sco adigna, ussa an tùn malpaztgaint) Ea, tge dat igl?

Fuchs:  Jou leva atgnameing ir tier igl signur a la duna Mani.


Hanni:  Mani?

Fuchs:  Ea… Statan quels betg ear an quella tgea?

Hanni: Quels en ieus davent a star… na, spitgead…. never bab, igls Dings statan betga

ple qua?

Sepp: Manegias igls Manis? Nana, quels en davent.

Fuchs:  Fagessas Vus igl bagn da dar a mei lur nova adressa?

Hanni:  Jou ve nign’ideia, noua ca quels en ieus a star. (tier Sepp) Sas tei anzatge, bab?

Sepp: Quels en ieus a star an la Bassa. Mo noua… betg ideia…

Fuchs: (varda fetg trumpo ad irito separ ella) Mo na, quegl e ussa verameing zund zund

deplorabel.

Sepp: (tier Hanni) Mama, fe tutegna vagnir aint que signur.

Hanni: (malpaztgainta) Moscha, vagned peia aint egn mumaint… igl tira… mo

schubargead giou igls calzers, never!

Fuchs:  (schubregia cun premura igls calzers sen la mata davànt gl’esch) Graztga zund

fetg par la curtasevladad. Mo jou vi an nign cass disturbar. Graztga! (scrola igl

tgieu) Mo tge fetsch jou ussa?

Sepp: E’gl anzatge impurtànt?

Fuchs:  (gesticulescha cugls màns) Ea, a quànt impurtànt! Da fetg grànda impurtànza,

verameing! Ussa ve jou sascho aschi fetg sen quels Müllers… Quegl e propi

zund zund malamparnevel! (scrola puspe igl tgieu)

Hanni: Scha nus savessan, par tge c’igl va zirca… alura…

Sepp: …mo ea…

Hanni: …alura savessan forza gidar a Vus.

Fuchs:  (incanto) Propi? Quegl fuss sacapescha fantastic! (vut trer or igl manti) E’gl

lubieu?

Sepp:  (amprova ear da bagliafar an egn tùn ple inteligent) Pranded me plaz, signur.

(tier Hanni) Prenda tutegna anzemel quellas giasetas (crititgànt) … aschei’egn

Dischurden an qua!

Hanni:  (dabass separ igl Sepp) Quegl e tut la ti’grascha!

Sepp: A prenda anzacuras giou igl manti a que signur!

Hanni: (prenda sei da gioubass igl Blick a fòlda anzemel el, meta el tier igl Playboy sen

mesa. Prenda resolutameing igl manti a meta el sur egna sutga) Scheia, faged igl

bagn, signur… äh, co e igl Voss num?


Fuchs: (tussegia) Oh, pardunad meli geadas, stimada dama… jou ve gea ànc gnànc

sapreschanto… Fuchs… Professer Fuchs da l’Universitad da Turitg.

Hanni: Fa plascher, signur professer.

Sepp: (stat ear finalmeing an pes, cur c’el oda que tetel, va vei tier Fuchs a scrola fearm

igl màn a quel) Fa ear grànd plascher a mei, signur professer… Huonder, igl mieus

num… Sased me giou a qua. (fa cugl màn grànds movimaints da curtasevladad,

sea puspe giou, madem sco avànt)

Hanni: Ad jou sund la duna Huonder (mussa segl Sepp), la duna da quel qua.

Fuchs:  (dat digl tgieu) Fa grànd plascher! (sea giou)

Hanni:  Mo ea, igl va….

Fuchs: (zufla giou igl nas) Sco getg sund jou professer a l’Universitad da Turitg segl

sectur da la parscrutaziùn szientifica

Hanni: Saperlot, âs udieu, bab… sen la parscrutaziùn szi… âs udieu?

Sepp:  (tier Hanni) Mo ea, âs tartgieu ca segi surd? Va par egna buteglia vegn… (tier

Fuchs) Prandez egn magielet vegn?

Fuchs: Forza ple tard… (tussegia puspe) Sco getg, sen la parscrutaziùn szientifica…

l’universitad da Turitg fa egn studi anzemel cun l’Universitad da Chicago.

Hanni: Tge? Cun l’America?

Sepp: Mo saparlot, a tge studi e quegl?

Fuchs: Me egn mumaint, quegl declar jou gest… mo gl’amprem vi jou declarar, partge

ca jou vess gieu d‘antupar igls Manis.

Hanni: Scha bien peia, declarad!

Fuchs: Bien, (tussegia puspe) jou sto ànc egn’ea antschever davànt.

Sepp:  Vus eassas vagnieu qua par antupar quels Manis.

Fuchs:  Corect… fetg corect… quels vevan s’anunztgieu sen egn inserat ca jou veva

mess avànt tres mains…

Hanni: (interrumpa) Egn inserat?

Sepp:  (malpatgaint) Ussa tgala d’interrumpüer igl signur professer… adigna que dar

trànteraint!

Hanni:  Oh, pardunad!

Fuchs: Tge ve jou gest lieu gir?

Sepp: Eba, parveda que inserat (tier Hanni)… tei fas adigna vagnir or digl conzept igl

professer cun tias tgutgas amparadas!


Fuchs: Ah, prezis! (tussegia) An que inserat ve jou ancuretg parsùnas par egn

experimaint szientific… near miglier getg peers maridos sco parsùnas par egn

experimaint szientific…

Hanni: (dat igl antier tains digl tgieu) Scheia, scheia, scheia.

Fuchs:  …peers maridos c’ân samess a disposiziùn da sustaner nus a rivar anavànt cun

la nossa parscrutaziùn szientifica.

Hanni:  Aha, scheia, scheia…

Fuchs: Nus fagiagn quels experimaints paralel cun l’Universitad da Chicago.

Hanni: Ea, quegl vez schon egn’ea getg.

Fuchs:  Aha, ascheia… ad jou sund raspunavel par l’Europa… ve jou ear gea getg quegl?

Hanni: Na, quegl betg.

Fuchs: Nossa parscrutaziùn â l’inteziùn da catar or, partge ca las schànzas da viver da

las dunas en par egn bùn tànt ple òltas ca quellas digls umens.

Sepp: (tier Hanni) Tge bùna ideia!

Hanni: (dat digl tgieu) Ea, propi… quegl studeg’ign blear megna poc.

Sepp: A mei para quegl egn studi fetg inteligent a sprànza cataz Vus raspostas, aschi

gî ca jou viv ànc.

Fuchs:  (suri) Ea, quegl speragn nus sacapescha ear… (tussegia) peia, igl experimaint

veza or ascheia, ca nus lagn far baratar totalmeing las rolas dad um a duna.

Hanni: Co manageaz Vus quegl? Jou capesch betga propi…

Sepp: Manageaz Vus, baratar or umens a dunas?

Fuchs:  Ea, prezis… a sco ve gest getg, vainsa previeu egn barat TOTAL… la duna

surprenda 100% la rola digl um.

Sepp: (interesso) Eaaaaa… mo co veza quegl or exact?

Hanni:  A tge manageaz cun TOTAL?

Fuchs:  Mo, quegl e fetg sempel.

Hanni: Jou se betga scha quegl e aschiii sempel.

Fuchs:  Mo sacapescha… la duna sto surprender tut las leztgas a tut las disas digl sieus

um (igl Sepp para cuntaint a dat digl tgieu).

Hanni: Ascheia… mo propi tutas?

Sepp: Mo gliez e bagn cler… tutas!


Fuchs: Ea, tutas… sacapescha ear las disas da magliear a da bever…getg curt: tut las

disas, antocen agl ple pintg detagl.

Sepp: (fetg parschuadieu tier Hanni) Quegl capescha parfegn igl ple tgutg! (Hanni para

da ver dubis, dat dantànt digl tgieu) Mo, co vez’igl alura or cugl um? (sasgrata igl

tgieu)

Fuchs: Quegl e sacapescha prezis igl madem. Igl um surprenda ear la lavur a las disas

da la duna (suri)… quegl savez Vus tut liger agl contract.

Sepp:  (anzuma betga ple incanto, scrola igl tgieu) Aha… nana, also quegl fuss nut par

nus… stuez stgisar… (never mama)… ve schon tartgieu ca quella tgossa vomi

zop…

Hanni: Ea, bab, tei âs raschùn… (tier Fuchs) nus savagn propi betga gidar a Vus.

Fuchs: Deplorabel… quegl e propi zund deplorabel… (varda interesso sen els) … cun

que experimaint savessas Vus gudagnear egn beal daner! (tuts dus gezan las

ureglias)

Sepp: Moooo, quànt alura aschi zirca…?

Fuchs: Tremeli francs (3000).

Sepp: Tremeli? Mintg’on?

Fuchs: Mo na… mintga mains, sacapescha!

Hanni: Tge? Tremeli francs igl mains?!? (els dus vardan egn separ l’oter cun

egn’iglieada ca gi blear)

Sepp:  Dastg jou oferir egn magiel vegn a Vus, signur professer?

Fuchs:  Fetg bugent, graztga. Mo jou vi betga disturbar Vus!

Sepp: Nana, Vus disturbaz anzuma betg! (tier Hanni) Mama, va anzacuras par que

vegn alv!

Hanni: (an tùn ironic tier Sepp) Forza vas alura tei dalùnga par tut quegl ca jou

pratend… ( svanescha a cumpara gest puspe cun egna buteglia vegn a dus magiels,
igls quals ella dat agls umens; ella beva igl sieus latg)

Sepp:  (cugl magiel an la direcziùn da Fuchs) Viva, signur professer! (Fuchs dat digl tgieu

a beva)

Hanni: (cugl magiel da latg) Viva! (beva ear)

Fuchs:  (cun tùn professiunal) Mo vagnainsa peia tier la tgossa… tremeli igl mains a

quegl durànt egn on… (an tùn frànc) a sacapescha tremeli par MINTGA

partizipànt.

Hanni: Nosset ampo!


Fuchs: A damàn survagnessas mintgegn igls amprems meli fràncs gea oravànt.

Sepp:  Quegl e gea stupent… egna miracla! (amplanescha dabot puspe igl sieus magiel,

vean tut narvus, tier Hanni) Saparmust, quegl tùna propi bagn… mo…

Fuchs:  (suri) Jou capesch natiralmeing las Vossas resalvas.

Hanni: Ea, tgi vess betga dubis?

Fuchs: (ri fetg bagnvuglaint) Igl dat schon da quels ca sutascrivan gest… Ve gest avànt

antupo or sen stgeala igls Voss vaschegns. ..

Sepp:  Eeeeea, manageaz Vus quels da l’avdànza gest dasperas?

Fuchs:  Ea, jou creg ca quels safagessan fetg bagn par que experimaint.

Hanni: (tier Sepp, fetg alterada) Mo na… quegl mi gritantass alura propi fetg… quegl

vean betg an dumonda!

Sepp:  Quels manegian gea schon ussa c’igl segian anzatge miglier!

Hanni:  Ea, a suainter vessan quels igl nas ànc ple ad òlt...

Sepp:  (interrumpa speart, tier Hanni) …scha quels gudagnessan tànts daners… tei âs

raschùn (tier Fuchs, fetg deizidieu) Nus eassan d’acord.

Hanni: Ea, alura schon ple bugent nus ca QUELS!

Sepp: (targegna ampo) Me, eba…

Fuchs: (interrumpa) Vasez… quegl lev’jou gest amparar a Vus… co vez’igl or cun la

Vossa clamada… peia la Vossa lavur, signur Huonder?

Sepp: (targinànt) Ea, gest quegl e igl problem. Jou sund um da fatschenda, sco…

Hanni:  (interrumpa cun vusch dezidida) Nana, ussa stos betga bagliafar ascheia, sco

scha tei fagessas egna lavur ca nign oter sa far (tier Fuchs) Mieus um e vandider

sen fieras, egn da quels ca vendan roba cun bagliafar blear a dadòlt.

Fuchs: Aha, propi?

Sepp: Ea, quegl e ascheia.

Hanni: (interrumpa, cun tùn energic tier Sepp) Ussa le declarar me! (tier Fuchs) Peia, el e

ascheia egn Giatgen Bùnmartgieu a va da fiera tier fiera.

Fuchs:  (dat digl tgieu) Eaea, jou capesch… quegl dat igl ear tier nus.

Hanni:  (tut alterada) Ea, savez, giou Cuira â’gl dacurt do egna concurenza par da quels

bagliafùnzs professiunals.

Fuchs: Propi?


Hanni: (loscha) A qua â mieus um gudagnieu egn premi! (igl Sepp fa egn’anzena

mudesta cugl màn)

Fuchs: (tier Sepp) Mo quegl savess la Vossa duna gea ear far… cugl sieus charme!

Hanni: (cun plascher) Manageaz? (targegna) Jou se betg….

Sepp: (tier Hanni) Patratga semplameing ved igls teas tremeli francs.

Hanni: (tier Sepp) Ea, schon (tier Fuchs) savez, signur professer, jou lavur ear… a qua

vez jou prest daple problems.

Sepp: Blear daples!

Hanni: Mieus um sa nunpussevel surprender la mi’rola.

Sepp: Propi nunpussevel!

Fuchs: Ich dat nut c’e nunpussevel! …tge luvraz Vus, tgeara dama?

Hanni: Mo… jou sund duna da tualetas… savez an la tualeta da la staziùn a Cuira… an

la tualeta da dunas….

Fuchs: (ri) Qua vez jou anzuma nignas dificultads.

Sepp: (sursto) Mo quels mi laschan betg aint là… sco um… an la tualeta da dunas.

Fuchs: (scrola igl tgieu, suri) Mo mo… tgeara dama (mussa sen Hanni) Ded gest egn’ea

a mei igl voss faziel ad igl scussal… vus vagnez a ver…

Hanni: (prenda dabot giou igl faziel a tira or igl scussal, dad tuts dus a Fuchs) Scheia,

ussa ve jou propi marveglias!

Fuchs:  (tier Sepp, ca stat an pes) Vagned ple datier! (leia igl faziel anturn igl tgieu digl

Sepp ad igl scussal anturn veta) Ad ussa, tge gez da quella midada?

Hanni: (ri cun plascher) Mo sapralot, quegl e gea stupent! Ascheia veza nign ca tei es

egn UM da tualetas!

Sepp: (tier Hanni) Ea, sprànza betg… quegl dess egn skandal… (plagn dubis) mo igl

dat qua ànc oters problems. (tira dabot or igl scussal ad igl faziel)

Hanni: Tge, ànc daple problems?

Fuchs: A tgenegns fuss quegl?

Sepp: (tier Fuchs) Mo… sco e quegl la sera? (tier Hanni) Jou creg ca quella tgossa â

tutegna egn sbagl.

Fuchs:  Co manageaz quegl?

Sepp:  Ea savez, la sera sto jou an mintga cass saver pussar segl canape.

Hanni: (cun tùn ironic) Aha, saintas plànsieu anzatge?


Fuchs:  Jou capesch, Vus stuez peia pussar la sera, a la…

Sepp: An mintga cass!

Fuchs: A tge fa la tgeara dama la sera?

Hanni: Antocen ussa ve jou mintga sera luvro qua agl partgea… da sez vean quegl gea

betga schuber…

Fuchs: Natiralmeing… (cun tùn franc) mo igl sacapescha da sez ca la midada da las

rolas sto ear vagnir fatga qua… tschient par tschient… an mintga detagl a mintga

mumaint.

Sepp: (spavanto) Egna catastrofa!!!

Hanni:  Nana, me logic a gest!

Sepp: (tier Fuchs, insista) Propi, mintga mumaint ad an mintga detagl?

Fuchs: Mo quegl e bagn cler… que studi valess schiglioc gnànc egna pipa tubac!

Sepp: (tier sasez) Quegl e gea teribel! (tier Fuchs) Jou capesch gea quegl… (scrola igl

tgieu) mo tutegna…

Hanni: (consolescha) Aschi speart dainsa betga sei… patratga ear ved igls TEAS

tremeli francs!

Sepp:  Jou vignt a patartgear veda nut oter ple… mo dudesch mains e egn fetg lùng

tains!

Hanni: (ri cun egn’ea) A dalùnga lig jou igl Blick ad igl Playboy par survagnir novas

inspiraziùns.

Sepp: (vilo) A veans dantànt ple a ple tgutga…

Hanni:  (ri) Parveda me… jou salegr an mintga cass da meter igls meas pes stàncels sen

mesa!

Sepp: (vilo) A tei bevas igl mieus pier a femas las mias zigaras.

Hanni: (ruassevla, ironica) Ign sadisa ve da tut… tei bevas parsuainter igl mieus latg,

never bab?

Fuchs: (tier Hanni) Jou ve plascher digl Voss entusiassem!

Sepp: Jou ear… moschapeia, parve da me!

Fuchs: Qua ve jou gea gieu blear ple grànds problems cun otras parsùnas da test… par

exaimpel…

Hanni: (marvegliusa) Par exaimpel?

Fuchs:  Mo… sco Vus savez, vignt jou gest da Turitg, noua ca ve fatg egn contract cun


egn peer marido. (Sepp meta daple vegn agl magiel, el a Hanni datan trasor digl

tgieu) Là dat igl problems blear ple grànds da schliear… igl e ascheia…

Sepp:  Jou ve propi gràndas marveglias!

Fuchs: Ella, peia la duna… co de jou gir… (para schano) ella e da professiùn…

(tussegia) peia, ella va segl streh…

Hanni: (spavantada) Ella va segl streh? …Vus lez bagn betga gir, c’ella…

Sepp:  (interrumpa, tier Hanni) …c’ella e egna pitàna, âs ànc betga capieu quegl?

Fuchs: Gest prezis… ad ella lavura fetg blear a cun grànd suczess (incanto) anzuma,

quegl e egna parsùna zund tgearigna!

Sepp: (ri dadòlt, tier Fuchs) Ad ussa sto El surprender quella rola… (tier Hanni) jou

schlop digl rir!

Fuchs: (varda fetg serius) Sacapescha… an mintga detagl!

Hanni: (tier Sepp) Para quegl aschi legher a tgei?

Sepp: (sa strusch calar da rir) Quegl e igl miglier ca ve anzacuras udieu!!! …quel

survean cugl tains alura l’egn near l’oter problem da sear…

Hanni: (cun turpetg) Bab, fe igl bagn!

Fuchs: (ruassevel, serius) Schon pussevel… mo quegl e lur problem… contract e

contract… par nut dat igl nut.

Hanni: Mo tge lavura alura EL normalmeing?

Sepp:  Ea, quegl interessass ear me.

Fuchs:  Ea, gliezlà savess ànc caschunar problems blear ple grànds… el e guardian

davànt egna bar agl quartier da las cazolas cotschnas… egn fetg bùn guardian…

egn um sco egn cualm!

Hula:
Oha! Quella povra duna!

Fuchs: Propi, ella e strusch egn meter a sissànta grànda a pesa zirca tschuncànta kilos.

Sepp: (tier Hanni) Mo an que cass va’gl gea direct bagn a nus… (ri puspe dadòlt) Quels

dus vasess jou propi bugent…

Hanni: Jou ear… quella sto ussa halt far Body-dings… ach, co â quegl num…?

Sepp: Bodybuilding, manegias tei… ea, quegl fuss magari impurtànt… tier la sia

professiùn horizontala â ella gea betga la musculatura par fierer or da la bar

umens sturns.

Fuchs: Igl mi resta betga ple blear tains… an duas uras va igl mieus tren ancùnter

l’Itaglia.


Hanni: Aha

Fuchs: Ve ànc da dir an Siziilia ad amprender d’ancanuscher egn peer taliàn.

Sepp:  (tier Hanni) Âs udieu, an Sizilia, quegl e lientsch giou! Tgissà, scha que talianer e

propi cuntaint cun quegl?

Fuchs:  Par raps va tut… Daners cumondan igl mund! Quella duna vean a survagnir la
pussevladad d’amprender igl dolce far niente a da dar boccia. (Sepp a Hanni rin)
Ah, qua e ànc anzatge fetg impurtànt. Quegl vess jou bunameing amblido,
schiglioc savainsa betga sarar gou igl contract. (prenda igls pulpiers or

da la sia mapa)

Hanni: (tier Sepp) Ve schon tartgieu c’igl vigni ànc nanavànt anzatge ca lascha betga

gartagear quegl. (tuts dus vardan trumpos)

Fuchs: Jou dovr urgiaintameing, a sainza quegl va’gl an nign cass… (dadòlt) Jou dovr

egna TEARZA PARSÙNA (sen que pled aintra Aldo. Seppa Hanni vezan ànc

betg el)

Sepp:  (tier Fuchs) Egna tearza parsùna? (tier Hanni) Qua e anzatge betga schuber!

8. Szena
Aldo, Sepp, Hanni, Fuchs

Aldo:
(cun plascher, sursto, cur c’el veza Fuchs) Ma che sorpresa… signor professore!!!

Sepp:  (irito) Mo… ancanuschas tei quel?

Fuchs: (varda gl’amprem tut sursto sen el) Ussa varda qua, quegl e gea igl noss Aldo!

(dat cun plascher igl màn ad el) Bùna sera, Aldo, tge fagez Vus aquà?

Aldo:
Jou stund qua, questa e casa-mia… agl mumaint (varda sen Hanni) ànc ampoet…
(Sepp a Hanni davaintan malruassevels)

Fuchs:  Mo tge surpresa!!! Tge bùna tgossa (vantirevel) … cunquegl saschleia ear igl noss
problem… Vus vagnez sco clamo.

Hanni: (plagn tema) Co manageaz quegl, signur professer?

Fuchs:  (petga plagn plascher agl Aldo sen la giveala) Qua vainsa la nossa tearza parsùna da
survagliànza obligatoria… sacapescha betga par nut, tgear Aldo… Vus survagnez
egna beala paja parsuainter.

Aldo:  Scusi… non capisco… tge va betga sainza igl Aldo?

Sepp: (admonescha Hanni) Hanni, scha betga igl Aldo, alura dovr’igl egn oter… alura
ànc ple bugent quel… studegia egn’ea ampo, alura capeschas forza ear quegl.
Aldo:
Jou stuess schon saver, par tge c’igl va insomma qua.
Fuchs: Aldo, jou Vus ancanusch sco um inteligent.


Aldo:  Grazie, professore!
Fuchs: (dat igl contract a Sepp a Hanni, tier amadus) Qua vez Vus ànc da sutascriver… (quegl fan els,
dantànt pletost targinànt)
Hanni: Moschapeia…
Fuchs:  Igl mieus tgear Aldo, Vus stuez amparar zund nut. Vus vez me dad earver igls Voss îls a las
Vossas ureglias… Vus vagnez gest a capir par tge c’igl va. Nus antschavagn bidalùnga cugl
experimaint.
Hanni:  (spavantada) Tge, gest ussa… mo nus vagn visitas questa sera!
Sepp:  Savessan betg antschever damàn… oz e’gl anzuma betga ideal!
Fuchs: (an tùn dezidieu tier amadus) Ussa near mai! (tier Aldo) Igl va pigl noss experimaint, Aldo…
Vus vez gea tschell’eanda udieu la mia prelecziùn?
Aldo:
(fetg sursto) Ma sicuro… ho capito tutto!
Fuchs:  Vus vez propi da survagliear tut, davent da l’antscheata, par ca la midada da las rolas vigni
propi fatga an mintga detagl davent digl amprem mumaint.
Aldo:  (cun premura) Promesso… d’accordo.
Fuchs: Scheia, an que cass antschavainsa, par ca ear jou possi ànc obervar ampo, co igl
funcziunescha, avànt ca ve da dir.

Tenda (ev. me curt)

2. ACT

1. Szena
Aldo, Sepp, Hanni, Fuchs

Sepp cun faziel a scussal trafitgescha malanschignevlameing cun egna scùa an egn màn, cun l’oter
tegna el egn sdratsch a fa spargamaints. Hanni sea dantànt cumadevlameing segl canape, tuts dus
pes sen mesa, prezis sco igl Sepp avànt. Ella para da liger igl Blick.

Aldo:
(varda sever sen ella) Duna Huonder… betg amblidar la zigara a la biera. (Dat ad ella egn
magiel gervosa ad anvida egna zigara)

Sepp: (cun sprez) Vezas ussa, quànt speart ca tut sa samidar.

Aldo:
(dat egn magiel latg a Sepp) A quegl e par la grànda set.

Hanni: Lagn alura vurdar tgi ca profitescha igl ple fetg da quella midada… (sainta ca la bùna luna da
Sepp para da svanir) Ign savess vagnir sen l’ideia c’igl tieus amprem plascher segi schon prest
passo (ella gioja la rola da Sepp cun grànda parschuasiùn)
Sepp:  (vilo) Mo zufla tutegna an pegna! (beva cun grànd disgust ampo latg, saragorda alura dantànt
a fa anavànt la si’lavur cun schleata luna; el vut giujear madem bagn sia rola sco Hanni)


Fuchs: (varda tier ad els cun plascher vazevel) Quegl veza or fetg bagn, propi, jou sto gir, exzelent…
never Aldo… aschi parschuadaint!
Hanni: (tira mintgatànt ved la zigara a tussa mintg’ea)
Aldo:  Siiiii, grandi complimenti!
Sepp: O lago mio!!
Fuchs: (varda sen l’ura) Don, don, propi don… igl fa grànd plascher da vurdar tier a Vus, mo
deplorablameing sto jou ussa dar adia… igl schec pigl amprem pajamaint survagnez damàn (el
va vei tier Hanni ca fa sco sch’ella vess grànd gust da trer ved la zigara) Tgeara dama, betga
saschad disturbar… graztga zund fetg par la Vossa praztgeada colavuraziùn… sen saver… (dat
ad ella egna bipa segl màn, va alura vei tier Sepp a dat igl màn ad el) Faged anavànt ascheia,
Vus fagez propi bagn la lavur da tgasaregn.
Sepp:  (saplirànd) Jou sto matem… sen saver, signur professer.
Fuchs: (tier Aldo) Igl mieus tgear Aldo, jou salasch sen Vus… (scrola igl màn ad el a sadreza alura a
tuts tres) a nign… nign oter ca vus tres dastga saver anzatge da que experimaint… (tussegia)
quegl e ear scret agl contract (Sepp a Hanni vardan spavantos l’egn separ l’oter)
Aldo:
Vus savez ver grande confidanza da nus, signor professore.
Fuchs:  (tira aint manti a tgapeala a svanescha) Sen saver!

2. Szena
Hanni, Aldo, Sepp

Hanni: (suplitgànd) Aldo… tgear Aldo… savez questa sera betga sarar egn îl, me par egn’ureta?

Aldo:
(tira las givealas) Non ho capito niente…

Sepp: Ah, la duna manegia… ad jou maneg ear… ah, tei sas gea ca’s vagn visitas… co vasess quegl
ear or…!

Hanni: …sch’igl um futur da la Steffi amprandess d’ancanuscher nus an quella situaziùn.

Sepp: Nus stgessan gea gnànc declarar anzatge ad el.

Hanni:  Quegl fuss egna catastrofa… never Aldo, nus stuagn betga trer tras quegl schon ussa?

Aldo:
(resolut) Stuer… man o… nign carstgàn sto stuer… Vus vez gea lieu quegl… (mussa segl
contract sen mesa, sever) qua e il contratto… contratto e contratto… basta!

Hanni: (resigneada, mo suplitgànd) Bien… sch’alura peia… mo sched par plascher seglmains sulets
nus… nus ampurmatagn ca’s fagiagn tut sco fatg giou… never bab?

Sepp: (dat igl màn agl Aldo) Tei âs igl noss pled!

Aldo:
Bien peia, sono d’accordo! (para cuntaint a svanescha an la sia tgombra)


3. Szena
Hanni, Sepp

Hanni: (fa curascha) Cun ampo bùna viglia va tut!

Sepp:  (befagiànt) Tut, aha!?! Alura amprova egn’ea da durmir cun îls avierts… cura vignan quels

atgnameing?

Hanni: Siir betg avànt las otg (fema, tussa, beva gervosa)

Sepp: Igl ple bugent zapass jou anavos da tut.

Hanni:  V B A D

Sepp: (vilo) Ha?

Hanni:  VBAD. Vean betg an dumonda!

Sepp:  Nus eassan propi an la buglia!

Hanni:  (varda sen l’ura) Ea… egn’ura vainsa ànc antocen c’i vignan (ri) Jou se ear betga co igl de ir
anavànt.

Sepp: (cun raproscha) Qua nus âs propi mess an la mearda!

Hanni: (ri) Jou?!? Tei poveret âs sascho surbagliafar… (energica) ussa saprenda tutegna anzemel!

Sepp: Tei sas schon bagliafar ascheia… (schalus)  a tgei va’gl gea bagn!

Hanni: Ea, par egn’ea va’gl bagn a mei… ad ussa tgala da salamantar, sas easser siir c’igl Aldo sea an
la si’tgombra a tearla tier!

Sepp: Ea, quel gioda ussa da ver nus sut controla… a vean ànc pajieu parsuainter.

Hanni: Ah, schagn far el.

Sepp:  Nus fagiagn gea ear betga par nut que teater.

Hanni: Ussa stuainsa star ruassevels… egn’ureta fagiainsa ampo teater… (bagliafa dabass a mussa
sen la tgombra dad Aldo) suainter nainsa an la nossa tgombra a samussagn bega ple questa
sera.

Sepp: (incanto) Tge super-ideia! Nus giagn semplameing a la Steffi ca’s seian malzàns… quegl e gea
ear ampo ver… jou sasaint masiravel…

Hanni: Beva ampo latg, quegl dat forza.

Sepp: (tira las givealas plagn sprez a sameta puspe a la lavur cun fatscha malcuntainta) Scha quegl â
me nignas consequenzas… jou less betga ca tuts datan la buca da nus!

Hanni: (ri ampo) Par que prezi stos halt aczeptar egn guess risico! (beva ruassevlameing ampo
gervosa, fema, tussegia, ligia agl Blick cun egn surir. Ella gioja 100% la sia nova rola)


Sepp: (cun la scùa ainta màn, obeservescha sia duna a scrola igl tgieu, stresso) Jou vess marveglias
tge ca tei vezas an quella giaseta? Fas gea îls sco scha tei vessas cuvedùnas.

Hanni: (provocànd) Uau, que tip qua, tge beal, saparlot… tge musclas… (faszinada) tge tgierp! A nign
vainter… exact sco igls umens plen a mei!!!

Sepp: (amparmalo) Aha, jou ve tartgieu ca jou pleschi a tgei … va doch ad anquiera aschei’egn
bealet arogant cun musclas trenadas a ca tira aint igl vainter… jou ve siir migrena l’otr’ea ca
tei vol anzatge da me!

Hanni: (suri ruassevlameing) Eaea, quegl ancanusch jou… (mussa) amblida betga quella tela-filient
selà… mo ampo hophop!

Sepp:  (trafitgescha malanschigno cugl scùapulvra) Scheia! Ussa antschevas peia cugl tùn da signura!

Hanni: Ign savess ear gir ca dund anavos ampo da quegl ca ve gieu d’udir tut quels ons. Ad ussa mi
radi ànc egna gervosa!

Sepp: Tge, ànc egna?

Hanni: Jou ve set, a scha jou ve set, dovr jou gervosa.

Sepp: (scrola igl tgieu, dabass) Tgi capescha quellas femnas? (dadòlt) Patratga ved la tia sanadad!

Hanni: Eaea, ad ear ved la tia… beva ànc ampo latg.

Sepp: (beva ànc ampo, cun grànd disgust) Ea, latg fa bagn… mo scha tei bevas anavànt ascheia,
veans betga viglia.

Hanni: (fiera gioubass las paginas ligidas digl Blick ad earva cun grànds gests igl Playboy) Jou dovr
alura ànc tgòltschetas schubras… ad igl nuv da la blusa alva stos ànc cuser vedlànder, ad
alura…

Sepp: (interrumpa, fetg vilanto) Ea, dantànt ca la dama sea qua a fa nut oder ca cumandar anturn!

Hanni:  (suri ruassevlameing) Ea never, ussa antscheva la situaziùn a davantar seriusa.

Sepp:  (cun sprez) Manegias ca quegl disturbi me? (scùa cun greta)

Hanni: ME disturb’igl ear betg (beva gervosa a varda tier ad el)

Sepp: (vilo) Betga da crer… tei vardas tier sco jou lavur sc’egn bov… a fas da dama.

Hanni: (arogànta) Ah, ussa fe betga tàntas caneras parve d’ampo lavur da partgea!! (maliziusa) Jou
sto gir ca sasaint propi bagn an quella rola.

Sepp:  Ea, gliez creg jou, tei fas gea ear nut!

Hanni: Nus eassan quits, bab… jou lavur gl’antier gi an fatschenda… la sera sto jou pussar (suspira
dadòlt, dantànt c’ella sfiglia agl Playboy)

Sepp:  (adigna ple vilo) Ussa tgala egn’ea da vurdar quels maletgs!


Hanni: Quegl e ànc detg interessant a bi… (meta davent igl Playboy) mo ussa sto jou saconzentrar a
sapreparar par la mi’lavur da damàn.

Sepp:  Ou ea, damàn… la lavur… sen tge vainsa me sascho aint?

Hanni: (quenta dadòlt) Tremeli francs igl mains… quegl fa… dudesch gea tremeli gl’on…
traintasismeli par mintgegn.

Sepp: (salamantànd) Ea, quegl e daners ca’s savagn duvrar bagn… scha’s lagn near betg.

Hanni: Ea, tei âs raschùn. Ad ussa varda, scha quegl e bien (an moda teatrala) Tgearas damas, tgears
signurs, vagned ple datier a vurdad bagn!

Sepp: (curegia) Betg amblida da gir… ear quella beala mata là davos…

Hanni: (interrumpa) …a que um giuven atractiv là davos… ascheia ple quegl a mei! (Sepp tearla tier a
scrola igl tgieu) Sen que beal cunti da tgadafiac dat igl 5 ons garanzeia… a vetier survagnez
egn cuntiet gratuit ad egna forbesch ca taglia tut!

Sepp:  (interrumpa, ironic) Eaea, tei es egna bumba… egn ver talent!

Hanni:  Quegl dovra gea me egna grànda buca a blear blabla.

Sepp: A bleara experienztga… (lamantus) sch’igl gartegia me ear tier me damàn.

Hanni: Sainza nign blabla… tei stos me adigna easser curtasevel, surir a semplameing schubargear a
schubargear.

Sepp:  Ea, schubargear suainter a quellas femnas… ca gest jou ve da surprender quella lavur da hisli!
Mearda!

Hanni: (da surangiou) Tgossa d’experienztga a da trenamaint! Vagn tuts dus d’amprender anzatge
nov.

Sepp:  Ea ea, tei me fe grànds pleds, tei ca sas scher anturn l’antiera sera segl canape.

Hanni: A quegl ve jou stgieu vurdar tier durànt blears ons… quegl dovr’jou ussa par rimnar forzas par
la lavur.

Sepp: (vilo) Igl para ca tei vegias cun egn’ea egna marschadetgna acuta!

Hanni: (ruassevla) Tei me savila… quegl mi va d’egn’ureglia aint… a da l’otra anor (qua vez’ign Aldo
ca svanescha cun egna valischa, sainza c’els dus vezan el, el meta dascus la breav sen egna
mobiglia)

Sepp: (ironic, tgala da luvrar egn mumaint) Schon cler… trànter las tias ureglias e gea nut ca savess
rataner quegl ca tei odas.

Hanni: (ri) A tei bagliafas me tgutgareias sainza easser sturn. Viva (òlza igl magiel da gervosa)

Sepp: (beva latg a sasforza da bagliafar an egn tùn cuntaint, scùa anavànt) Sch’ign sa bever da que
bùn latg, fuss ign gea propi tgutg da bever alcohol.

Hanni: Mo jou ve ussa egna sborgneta, hups… (ri) jou ve igl santimaint da sgular…


Sepp: (antscheva a far giou la pulvra, ironic) Tei me sgola… fe anavànt ascheia antocen ca tei rivas
senzum… mo betg’amblida c’ign cupetga anzacuras puspe angiou… (cun sprez) Me fa an
mintga cass nut ple surstar (igl scalegna ved igl esch)

4. Szena
Hanni, Sepp, Peter

Sepp: (tgapa tema a tgala da schubargear) Ha? Â’gl ussa scalino?

Hanni: A tei veans gest narvus… (fema a beva, salascha disturbar da nut) jou ve udieu nut… tut e an
urden a va stupent… partge es aschi altero?

Sepp: (fetg narvus) Vol betga tei…? Igl ple bugent less jou fierer nà tut anzemel…

Hanni: Ussa schon, c’igl e strusch passo egna meas’ura?

Sepp: Jou fetsch gea betg aposta… jou sund ussa semplameing an egna situaziùn ca vess dabasegns
d’ampo agid.

Hanni: Igl miglier gidas tei a tatez!

Sepp: (tira sainza curascha las givealas, fa spargamaints cugl sdratsch da far giou la pulvra, an l’oter
màn tean el la scùa)

Hanni: (ironic) Aha, â igl signur cun egn’ea igl cac an las tgòltschas? (igl scalegna puspe, ple dadòlt a
ple gî)

Sepp: (sgregna separ Hanni) Âs uss ear udieu egl? Tge ve jou getg, ha?!?

Hanni: (fetg ruassevla) Igl scalegna… tge spetgas ànc, cacalari, va ad earver… (dascus tier el) ad
amblida betga ca nus vagnagn controlos (mussa sen la tgombra dad Aldo)

Sepp: (stat qua tamanto) Va a far quegl… va a far tschegl… igl tànscha uss alura… (dascus) tgi savess
quegl easser?

Hanni: Ussa ste betga qua sco egna petga da sal… schiglioc âs ear egna buca largia sco strusch egn
oter.

Sepp: Mo gianteraint, tgi sto ussa taner nà igl tgieu sco amprem? Ha, tgi?

Hanni: (siira da saseza, ironica) Varda sco jou sund ruassevla… prenda egn exaimpel a tgala da
salamantar!

Sepp: (irito) Vas uss anzacuras ad earver?

Hanni: Tgi â la mi’rola, ha, tgi?

Sepp: …ea, jou vont… (stat ànc adigna là tamanto)

Hanni: Es tei atgnameing egn tgeiatgòltschas near fas me ascheia? Controlescha gl’amprem tras igl
spiùn agl esch! (Sepp va plànsieu a segls pezs digls pes ancùnter gl’esch, varda tras igl spiùn)
Tgi e’gl?


Sepp: (confus) Jou se betg, aschei’egn curius schani.

Hanni: Ussa earva finalmeing anzacuras… mo sainza spargamaints!

Sepp: (traumatiso) Bien peia…

Hanni: Never Sepp, la ple grànda curascha ân ign cur c’ign dovra betga ella.

Sepp: Ea, quegl saint jou ear gest…

Hanni: Ussa fe betg egna tschera sco egn buc an bara… Mussa la ti’fatscha da beal’ora, quegl fa egna
bùna impressiùn (Sepp vut prender giou igl faziel) Halt, saparlot! Tei stas sco tei es, patratga
ved igl contract a ved igl… (dascus) Aldo. (Sepp varda despero sen ella) Ussa mussa ca tei es
egn um cun egn fearm caracter.

Sepp: (stat plagn tema davànt gl’esch) Digl mieus bùn caracter sas alura raquintar durànt la
mi’satarada an tres gis…

Hanni: Paperlapap, tei es betga mort a tei moras uss ear betg!

Sepp:  (lamantevel) Ple bugent FUSS jou ussa mort ca dad earver que esch… (earva gl’esch, an egn
màn igl sdratsch, an l’oter la scùa)

Peter:  (stat davànt gl’esch cun flurs, varda fetg sursto, bagliafa an tùn curtasevel) Bùna sera… jou
sund igl Peter.

Sepp: (fa spargamaints cugl sdratsch, perplex) Igl Peter? (dabass) Mo nossegnerpartgiri…

Peter: (cun vusch fearma) Ea, igl Peter Graf

Hanni: Ussa fe anzacuras vagnir aint el!

Sepp: (sa strusch zupantar igl sieus schoc) Ea… peia… vagned me aint… igl tira… mo stuez
schubargear giou igls calzers, never (fa spargamaints cugls sdratsch agl màn)

Peter: Graztga… (schubregia bagn igls calzers sen la mata)

Sepp: (tier Hanni, irito) Mama… igl e egn signur PETER Graf

Hanni: (varda, nuninteressada) Ancanusch jou betg… tge vut el?

Peter: (stat uss an stiva, veza Hanni a fimànd segl canape, vean adigna ple perplex) Ah, la Steffi â
getg ca jou degi schon ir oravànt… ella â ampo retard.

Hanni: (resta ruassevla a patgifica segl canape) Moscha bùna sera… par tge va’gl anzuma?

Peter: (vean adigna ple malsiir) Vus stuez pardunar, jou creg ca sund an la falada ulzada da la tgea…
(varda anturn irito)

Hanni: Tier tgi vessas alura anzuma lieu ir?

Peter: Tigls Huonders


Sepp:  (pletost tier sasez) Oje… also jou maneg, quels statan betga ple qua.

Hanni: (fetg siira da saseza) Mieus um e betga bagn infurmo a fa tut egn trànter gl’oter… Igls Müllers
statan betga ple qua… never, Sepp!?!

Sepp: (varda fetg irito) Aha… eaea… igls Müllers… sacapescha igls Müllers!

Hanni: Igls Huonders, quels statan gest giousut… tge uras e’gl atgnameing?

Sepp: Las seat a measa, mama… (fa anzenas cugls îls anviers ella) neras uras!

Hanni: (tier Sepp) Ampo tains vainsa ànc.

Peter: (fetg confus) Quegl e ussa propi betga dretg a mei!

Hanni:  Aba, quegl e nigna tgossa… Vus savez sacapescha spitgear qua ampo… igls Huonders en ànc
betg a tgea.

Sepp: (para da capir anzatge) Jou gitg alura schon cur c’els en turnos…  els petgan adigna fetg fearm
igl esch.

Hanni: (stat ruassevla) Ussa pranded egn’ea plaz… near lez ànc crescher? (fema, beva gervosa,
sasainta bagn an la si’rola) Prandez ear egn pieret… near egna zigara?

Peter:  (sea giou malsiir segl ur d’egna sutga, las flurs sen la schanuglia) Na graztga, jou bev mai
avànt ca magliear… a zigaras ve jou anzuma betga bugent

Sepp:  Lez ple bugent ampo latg, quegl e sanadevel.

Hanni: Near egn tee tgòld? Igl manti savez gest schar aint, alura savez svanir ple dabot sch’igls
Huonders turnan.

Peter: Faged nigns hantieris parve da me… (tier Sepp) jou vez ca Vus vez da far, jou vi propi betga
disturbar!

Hanni: Ea, mieus um â blear da far la sera.

Peter: Aha

Hanni: (tier Sepp, crititgànd) Scha tei âs alura anzacuras finalmeing fito da schubargear… tei rivas
propi betg anavànt oz…

Sepp: …jou fetsch gea…

Hanni: …varda ca tei rivias anzacuras da fitar… igl â ànc blear da far or cugl fier!

Sepp: (dascus tier Hanni, vilo) Igl ple bugent tgi dess jou egna aint par la ti’buca noscha!

Peter: (fetg sursto, capescha anzuma nut ple)

Hanni: (faszinada tier Peter) Jou ve propi grànda furtuna cun mieus um… el e egna perla agl partgea
sco nign’otra.


Sepp: (riva strusch da taner anavos la sia rabgia; exagerescha) Tge de jou far par tschagna? Tge
vessas bugent, la mi’tgeara?)

Hanni: Jou ve betga grànda fom… mo meta egn’ea sei ampo aua (Sepp svanescha surleavgieu an
tgadafiac)

Peter: (schano) Vus stuez pardunar… mo scha dastg gir la vardad, less jou gir a Vus…

Hanni: …me or cugl marmugl, igl mieus giuven.

Peter: Jou sund propi fetg lead ca ve sbaglieu l’avdànza a ca Vus eassas betg igls Huonders… quegl
fuss gea… jou ve propi gieu tema…

Hanni:  …tema… da tge?

Peter: (cunfidànt) Questa sera antop jou l’amprem’ea igls geniturs da mia spusa.

Hanni: Qua ston ign bagn betga ver tema! (dadòlt) Âs udieu, bab!

Sepp: (cumpara cun egna padeala) Tge?

Hanni: Qua, igl signur… co vez ussa schon puspe num?

Peter: Graf… Peter Graf

Hanni: (ri) Ea, igl signur Graf mi â gest getg c’el sapreschainti questa sera agls seas sirs futurs.

Sepp: (suspira) Quegl e egn pass cun greavas consequenzas.

Peter: Ea, never… A par gir la vardad ve jou schon samess avànt meas sir ampo oter ca…

Hanni: (interrumpa) …ca?...

Peter: (schano) … ca… mo… ca Vus… jou sund halt pletost da la moda viglia.

Hanni: Vez Vus ànc mena udieu anzatge dad emanzipaziùn?

Peter: Udieu schon… mo jou sund betga parsuainter… mintgegn sa sacapescha far sco el vut…

Sepp: (para ampo ple siir da sasez) Sprànza ear! Finalmeing vivainsa an egna democrazeia!

Hanni: Mo never… ign sto gea betga star l’antiera veta tier quellas ideias anticas… jou parsunalmeing
sund par l’emanzipaziùn

Sepp: (befagiànd tier Hanni) Exact davent d’egn’ura!

Hanni: (tier Sepp) Mintgegn sa samidar, scha la situaziùn pratenda quegl.

Sepp: Ea, sch’ign vean sfurzo…

Hanni: Avànt ons ve jou gea ear gieu la peal da la fatscha gliescha ad egna rassa cun fòldas… ad oz
e’gl cuntrari… ascheia sa tut samidar. (Peter suri curtasevlameing)

Sepp: Ea, deplorablameing.


Hanni: Tei es gea ear betga vagnieu ple beal cugls ons… gnànc ple scort es vagnieu…

Peter:  (ign veza ca la situaziùn vean ple a ple penibla par el)

Sepp: Vus, giuvenot, ca lez prest maridar…  savez tge c’e igl misteri d’egna bùna lètg?

Peter: Igls egns gin ascheia, igls oters gin ascheia…

Sepp: Jou ancanusch me egna rasposta vera.

Hanni: (cun tùn ironic) Jou tearl…

Sepp: Igl misteri e quel, c’ign sa pardunar l’egn oter c’ign â anzuma anzacuras marido.

Hanni: Gest prezis!

Sepp: (suri sfurzadameing) Quegl e gea bealas prognosas!

Sepp: Igl e adigna miglier da saver tge ca spetga an la veta.

Peter: Jou ve an mintga cass nigna tema.

Sepp: (varda trasor sen l’ura, para fetg narvus, tier Hanni) Ussa dovr jou urgiaintameing egn vinars,
schiglioc garantesch jou par nut ple.

Hanni: Tei sas exact ca quegl va betga… jou maneg c’igl miedi â scumando egl! (suri)

Sepp: (vilo) Ussa tgala anzacuras da rir aschi  tgutg!

5. Szena
Steffi, Hanni, Sepp, Peter

Steffi: (aintra cuntainta, stat eri consternida cur c’ella veza la szena) Tge… tge capeta qua? (tipescha
cugl detg segl frùnt) Eassas davantos balurds?

Hanni: (varda provocànd sen ella) Partge manegias? Partge balurds? (Peter stat an pes sainza saver
gir anzatge)

Sepp: (ri stupid) Tut an urden… la mama â ampo egna crisa.

Hanni: (vut gudagnear tains) Igl dat anzuma nut da declarar.

Steffi: (fetg iritada a vilada) Exerzitaz  la nova cumegia par l’uniùn da teater?

Sepp: (surlivgieu) Ea, exact… prezis… never, mama?

Hanni: Atgnameing pletost egna tragedia (fema a beva anavànt)

Steffi: (varda tier fetg iritada a Hanni) He, mama, va’gl ànc?

Peter: (resolut) Dastg jou amparar tge ca vean giujieu an qua?


Sepp: Ea, mo… co â que teater schon puspe num, mama?

Hanni: (fa sco sch’ella studagess) Spetga egn mumaint, igl mi vean gest andamaint.

Steffi: (schlopa prest da la greta) Ad jou explodesch ussa lura gest! (an que mumaint veza ella igl
contract, prenda el a ligia dadòlt) Cara signora Huonder, caro signore Huonder,… quegl e gea
la scartira digl Aldo!

Sepp: (sursto) Digl Aldo?

Hanni: Mo tge gis tei qua?

Steffi: Ussa tasched egn’ea quieu a tarlda tier! (repeta cun egn surir) Cara signora Huonder, caro
signore Huonder, ilusiùns vignan adigna avànt las dischilusiùns. Vus savez ussa calar cugl Voss
exerzezi. Jou sper dantànt ca Vus vez gieu egn peer uras divertaintas cun midar rolas (ella
veza or ple a ple cuntainta)

Sepp: (prenda dabot giou igl faziel a tira or igl scussal, prenda la gervosa ad anvida egna zigara)

Hanni: (e cuntainta da saver stizar la zigara agl tschandrer a prenda egn schuf latg)

Steffi: (ligia anavànt) …midamaints datan calur a la veta… never Steffi… (ri) Siir vez Vus ear santieu
ca nut vean da nut. Ear igl professer Fuchs vean sacapescha betga da l’Universitad da Turitg.
El e egn amitg da me ca mi â gido da porscher a Vus que porgram da divertimaint atractiv.
(ella splatscha entusmasiada agls màns a ri dadòlt; tier igls geniturs) Quegl stuez vus
raquintar a mei an mintga detagl… que Aldo adigna cun las sias ideias… spitgead, igl e ànc
betga fito (Sepp a Hanni saturpegian amadus)

Steffi:  (ligia anavànt) Jou sto ànc drizar or a Vus digl colega Fuchs c’igls daners pigl experimaint
vignan betg a vagnir. Mo vus eassas tutegna ple rehs, vus vez egn’experienztga daple: Vus
savez ussa ca daners fan betga vantirevels, mobagn c’els fan davantar orv a tgutg. Igl Voss
Aldo.

Hanni: A quegl segl mieus beal pulpier da breavs… que Aldo e schon egn lumpazi… quel nus â propi
prieu pigl nas sco’gl s’oda!

Steffi: (ri ad ambratscha Peter)

Peter: (antscheva uss ear a rir surlivgieu) A mei croda egn crap giou digl cor! (pacatescha or las flurs)

Sepp: (scrola igl tgieu) Tge enorms tgutgs ca nus eassan stos! A tut que teater par egn peer fràncs!


- 1 -
Igl telefon d’amur
Cumedia an dus acts da Carmelo Pesenti
Parsùnas (ca. acziùns)   3 umens / 4 dunas
ca. 80 min.
Rosa Dolf (113)
ca. 55. Vieuva a pura segl bagn puril Foppa.
Davent da la mort da sieus um amprova ella da
taner sur l’aua igl bagn puril, quegl e dantànt
betga sempel, igls dabets vignan ple a ple grànds
a las antradas ple a ple pintgas.
Moni Michael (184)
ca. 45. fantscheala. Ella e fri furiusa. Da quegl
pitescha igl famegl Sep igl ple fetg. Quel â la
Moni numnadameing bugent, sa dantànt betga
mussar quegl.
Sep Cantieni (200)
ca. 45. famegl. El e egn bunatsch, agl qual ign
sto gir tut duas geadas, ca fa dantànt adegna tut.
Igl amprem mumaint para el betga d’easser igl
ple scort. El bagliafa fetg plànsieu.
Petra Mani (145)
ca. 40. contabilista ad amitga da la Rosa. Ella e
egna bùn’olma.
Urs Meier (38)
ca. 50. polizist. El sto dar adatg ca sia duna
samascheda betga aint an tut.
Susi Meier (42)
ca. 50. duna digl Urs. Ella sa tut ad ancanuscha
mintgegn. Ella amprova da sustaner sieus um,
mintgatànt e’gl betga ple cler, tgi dad els dus c’e
atgnameing igl polizist.
Gion Tscharner (25)
ca. 55. pardicànt, egn bùn pastur da las olmas, el
ancanuscha tuts an la si’plev. Parquegl c’el vut
gidar dapartut, vean el sez an dificultads. El â
bugent vinars.
Las vigliadetgnas en betga liàntas, den dantànt vagnir adatadas a las
singulas rolas.

Tains:
Preschaint
Liac:
Stiva digl bagn puril Foppa
St-PES 1-1

St-PES 1-1_Igl telefon d_amur_(st) y


- 2 -
Das Recht zur Aufführung:
Es sind mindestens 8 neue Texthefte vom Verlag käuflich zu erwerben. Das
Ausleihen oder Abschreiben der Pflichtexemplare ist untersagt und wird
nötigenfalls gerichtlich geahndet. (Gesetz betreffend Urheberrecht)
Bezahlung einer Aufführungsgebühr für jede Aufführung zugunsten des
Autors an den Theaterverlag Breuninger in Aarau. Die Aufführungsrechte
sind vor den Proben beim Verlag einzuholen.
Vereine, die diese Bestimmungen zu umgehen versuchen, haben die
doppelten Aufführungsgebühren zu bezahlen.
Verfasser und Verlag

Der Verlag ist gerne bereit, die Texthefte (Regie, etc.) auf Format A-4 zu
vergrössern. Geben Sie bitte bei der Bestellung die Anzahl A-4-Hefte an.

Tribuna
Stiva purila. Saniester egn esch ca magna an tgadafiac ad otras stànzas,
dretg gl’esch d’antrada. An stiva stat egna mesa da len cun 4 sutgas, egna
comoda cun trucets ad egn canape cun egna meseta.
Las mobiglias dastgan betg easser modernas, ellas den dar egn’impressiùn
da sempladad a povradad. Igl rest e surscho a la reschia.

Cuntegn:
La vieuva Rosa lavura cun la fantscheala Moni ad igl famegl Sep segl bagn
puril Foppa. Malgro tut lur staintas van las finanzas me angiou. La Petra,
l’amitga da la Rosa, fa la contabilitad digl bagn puril. Las zefras cotschnas
amparmetan nut bien, mo la Petra vut spindrar igl bagn cun egn’ideia
curaschusa. Cun la fantscheala ad igl famegl fa ella egn plan sacret. La
Petra organisescha egn telefonet a la Moni ad igl Sep surprendan las rolas
da la Sändi a Mändi, par pupargnear ved igl telefon d’amur umens cun egn
cor solitari.
Cur c’igl pardicànt Tscharner prenda tgutgameing ancunter egn telefonat
d’amur, antscheva egn’istorgia da confusiùns absurda. Ussa vignan igls
falos suspectos a parfegn arestos. Tut quegl â sacapescha consequenzas
negativas par la morala an vischnànca...

St-PES 1-1_Igl telefon d_amur_(st) y


- 3 -
1. Act
1. Szena:
Sep, Moni
(gl’anzolver stat sen mesa: quater scadiolas da cafe, quater tschadunets, tres
tagliers, tres cunteals, pàn, paintg, meal, caschiel, hrui cun cafe a pintg hrui cun
latg. Sen la comoda stat egn tablet da survir, igl qual vean duvro par rumir giou)
(raglia da la Moni: calzers da nuegl, blusa a rassa. Igls tgavels en liieus anzemen
senzum igl tgieu cun egna mascha. Ella fa egna pareta maltarschinada, la raglia
ad igls calzers en tschufs. Ella sea ved la mesa ad e ved anzolver, maglia speart ad
angurd)
(raglia digl Sepp: calzers da nuegl, tgamischa a tgòltscha. Igls sieus tgavels en
malscultrieus. Ear el e maltarschino, la raglia ad igls calezrs en ànc ple tschufs ca
quels da la Moni. Ear el sea ved la mesa a varda tier egn mumaint a la Moni. El
bagliafa fetg plànsieu)
Sep: Tei paras da ver egna grànda fom.
Moni: Te quieu a maglia. (maglia anavànt angurdameing)
Sep: Partge manegias?
Moni: Tgala d’amparar aschi blear!
Sep: ...a tei es ear fetg spearta. (varda ànc adegna tier)
Moni: Scha tei tes ussa betga quieu, surveans egna aint pigl gnef. Alura
sas propi, quànt spearta ca sund.
Sep: Cun luvrar es betg aschi spearta sco cun magliear.
Moni: (petga cugl pugn sen la mesa) A tei capeschas sco igl para betga quegl
c’ign gi a tgei.
Sep: Partge manegias?
Moni: Tei mi fas ànc vagnir or digl sen!
Sep: (inozaint) Es ampo narvusa?
Moni: Na, jou sund betga narvusa. Tei fas semplameing ca vignt ple a ple
vilada.

St-PES 1-1_Igl telefon d_amur_(st) y


- 4 -
Sep: Partge manegias?
Moni: Parquegl ca tei sas betga tarlar tier sch’ign gi anzatge!
Sep: (inozaint) Jou se betga tge ca tei manegias.
Moni: Parquegl ca tei stuessas tascher quieu a magliear!
Sep: Partge manegias?
Moni: Par ca tei tignias finalmeing la buca!
Sep: Mo jou ve anzuma nigna fom.
Moni: (gritantada) Mo avànt âs bagn trasor getg ca tei vegias fom.
Sep: Ea, avànt vev jou schon fom, mo ussa betga ple.
Moni: Partge âs tei lu ussa nigna fom ple?
Sep: Parquegl ca tei maglias aschi disgustus. Mender c’egna vatga ca
rameglia.
Moni: Hehe, ussa tànsch’igl! Tei âs semplameing nignas manieras.
Sep: Partge manegias?
Moni: Parquegl ca tei es aschi garmadi.
Sep: A tei zacregias adegna.
Moni: Paperlapap, jou ve gea anzuma betga zacargieu.
Sep: Na, ussa betg. Mo avànt, vei an nuegl.
Moni: (ponderescha egn mumaint) Tge ve jou getg vei an nuegl?
Sep: (ponderescha egn mumaint) Quegl ve jou ussa amblido.
Moni: (vilada) Ussa tànsch’igl propi!!
Sep: Es tutegna ampo narvusa?
Moni: (petga ànc egn’ea cugl pugn sen la mesa) Na, jou sund betga narvusa.
Me ampo stressada. (e fetg vilada a varda egn mumaint cun egn’iglieada
noscha agls îls digl Sep)
Sep: (varda ear agls îls da la Moni a sainta ca leza e sen explodar) Jou... jou...
jou creg ca ve ussa tutegna fom.

St-PES 1-1_Igl telefon d_amur_(st) y


- 5 -
Moni: Alura maglia finalmeing anzatge, schiglioc âs betga ple peada.
Sep: Partge manegias?
Moni: A tgala anzacuras cun que idiotic „partge manegias?“! Âs capieu?
Sep: Partge manegias?
Moni: Maglia uuuuss!! Schiglioc stosch jou igl pàn cun paintg a taglier a tut
aint par la ti’buca!
Sep: Quegl fuss malsiir, jou savess direct stainscher.
Moni: Ea, ad alura vess jou anzacuras igl mieus ruos!
Sep: (meta cafe an la si’scadiola) Das a mei ampo latg?
(La Moni maglia anavànt a dat vilada igl latg agl Sep)
Sep: Graztga. (dearscha latg agl cafe a prenda egn toc pàn) Sas dar a mei igl
paintg ad igl meal?
Moni: (dat vei paintg a meal) De jou gest meter tut segl pàn par te?
Sep: (ri) Ou ea, bugent.
Moni: Quegl sas bagn far sez!
Sep: Partge ampearas alura?
Moni: Parquegl ca tei salaschas survir sco egn pop.
Sep: Partge manegias?
Moni: Maglia!!
Sep: Jou sund gea veda magliear.
Moni: Ussa maglia egn’ea sainza comentaris. (stat sei a va par la giaseta ca
sche sen la comoda, sea giou ad antscheva a sfigliear liaint)
Sep: (varda tier egn mumaint) Â’gl aint beals maletgs?
(La Moni fa sco sch’ella udess betg el a prenda egn schuf cafe)
Sep: Schon ànc tgutg...
(La Moni fa sco dad udir nut)
Sep: Parfegn fetg tgutg...

St-PES 1-1_Igl telefon d_amur_(st) y


- 6 -
Moni: Tge e fetg tgutg?
Sep: Sch’ign sa betga liger.
Moni: (stat sei, va vei tier igl Sep, gli meta igls màns anturn culiez ad antscheva a
scurlar el) Tgi sa betga liger, ha?... Gi anzatge!! (scrola anavànt)
(Igl Sep amprova da raspunder, riva dantànt betga, parquegl c’el survean strusch
flo)
2. Szena:
Moni, Sep, Rosa
Rosa: (parsùna schubra a bagnrualada, antra da saniester) Moni! Le imediat
liber igl Sep!
Moni: (lascha liber igl Sep a strescha sur igl sieus tgieu vei) Jou ve gea me fatg
ad el egna pintga massascha.
Sep: (tussa) Quegl e anzuma betga ver. Ella mi â lieu mazar!
Rosa: Ah, vus dus eassas dus nunpussevels!
Moni: Jou ve gnànc lieu mazar el. Nus vagn me fatg ampo legher anzemel,
never Sepli. (strescha puspe sur igls seas tgavels vei)
(La Rosa scrola igl tgieu, sea giou veda la mesa a maglia egn toc pàn cun paintg.
La Moni meta cafe an la scadiola da la Rosa)
Sep: Quegl fas mena par me...
Moni: Tei sas prender sez igl tieus cafe.
Sep: Partge manegias?
Moni: Tgala da dar sen la gnearva!
Sep: (a la Rosa) Vezas, jou dastg gnànc amparar anzatge, schiglioc vignt
jou tgiieu anzemen.
Rosa: Mo tei es uss ear egn sensibelet. Schiglioc fas ear betg aschi heicli,
scha tei sabaztgas cun la Moni.
Sep: (spetga a studegia egna peaza) Tge munta quegl, sensibelet?
Rosa: (ri) Âs ussa studagieu aschi gî?

St-PES 1-1_Igl telefon d_amur_(st) y


- 7 -
Sep: Partge manegias?
Moni: Nana, el â me egn lingia fetg lùnga tocen tier igl tschurvi.
Sep: Partge manegias?
Moni: Sensibelet vut gir: egn sco egna buaba da scoleta ca dat trasor is.
 (Las dunas rin)
Sep: Quegl e betga legher. Jou sund nigna buaba da scoleta.
Rosa: Sep, quegl e gea me sto egn spass.
Sep: Mo quegl e nign legher spass.
Rosa: Ah, lagn easser cuntaints scha’s savagn ànc rir ampo anzemel.
Sep: Partge manegias?
Rosa: Ussa vean lura gest la mi’contabilista Petra. Ella sto discutar
anzatge impurtànt cun me, quegl mi fa ampo tema.
Moni: Forza e’gl gea anzatge bien?
Sep: Ea exact, anzatge bien.
Moni: Es ussa davanto egn papagagl?
Sep: Partge manegias?
Moni: Tei sas schon dar sen la gnearva cun las tias tgutgas amparadas!!
Rosa: Sep, me ampeara tei! Me disturba quegl betg.
Moni: Tei stos gea ear betg easser anzemel cun el gl’antier gi.
Sep: (a la Moni) Also jou sund bugent anzemel cun te. (suri malizius)
Moni: Aha, quegl od jou ussa l’amprem’ea!
Rosa: (suri) Vus eassas dus...
Moni: Ea, dus eassan an mintga cass.
Sep: Nus eassan dus sco giat a mir. (suri puspe)
Moni: De me adatg c’igl giat maglia betga la mir!

St-PES 1-1_Igl telefon d_amur_(st) y


- 8 -
Sep: Gliez fuss anzuma betga bien, alura stuess igl giat far tut sulet
l’antiera lavur.
(La Rosa ri)
Moni: Via ussa, tei batarlùnz, nus stuagn ir an nuegl. Jou ve betga peada
da star anturn a sabaztgear cun te gl’antier gi!
Sep: Mo gl’amprem sto jou ànc rumir giou. (stat sei ad antscheva da rumir
giou la mesa. El meta tut sen egn tablet da survir, dano la scadiola vida a
quella da la Rosa)
Rosa: Igl cafe ad igl latg sas ear schar qua.
Sep: So, ve rumieu giou tut, a noua de jou meter quegl?
Moni: (stat sei) Igl miglier radis tut vei an nuegl.
Sep: An nuegl? (studegia) Partge manegias?
Moni: Siir betg an nuegl. Matem an tgadafiac. Mo le star egl, jou fetsch
quegl. (prenda igl tablet)
Sep: A tge de jou far?
Moni: Va tei schon vei an nuegl, jou vignt alura ear, direct da la tgadafiac.
Sep: Partge manegias?
Moni: Va ussa, tei tabalor! (va or a saniester an tgadafiac)
Sep: (spetga antocen ca la Moni e davent a gi alura a la Rosa) Sch’ella vess
betga quella buca noscha, fuss ella gnànc aschi pora.
Rosa: (suri) Va tei uss an nuegl, schiglioc surveans puspe egn lavatgieu!
Sep: (ri) Ou na... ple bugent betg. An que cass vont jou uss. (or a dretg)
3. Szena:
Rosa, Petra
(La Rosa prenda la giaseta ca sche sen mesa a ligia)
Petra: (raglia moderna, pletost giuvenila cun jeans a blusa. Ella porta egna mapa
cun la contabilitad digl bagn puril) (splùnta a cloma) Hallo, e anzatgi a
tgea?

St-PES 1-1_Igl telefon d_amur_(st) y


- 9 -
Rosa: (meta davent la giaseta) Bùn gi Petra, me via aint!
(La Petra aintra, ellas duas s’ambratschan cordialmeing)
Petra: Hoi, la mi’tgeara, co va’gl?
Rosa: Graztga, jou sund cuntainta. Sprànza stat quegl ear ascheia, cu tei
mi âs alura getg co igl veza or cun las finanzas da la Foppa, igl mieus
bagn puril. Mo sea gl’amprem egn’ea giou. (tutas duas sean giou ved la
mesa)
Petra: Rosa, jou gitg gest direct sco’gl e. Igl veza betg or bagn.
Rosa: Quegl ve jou schon schmino, jou vez gea meza, tge ca vean aint. A
quegl e betga gest blear... prendas ear egn cafe?
Petra: Ea bugent. (La Rosa dat cafe a la Petra ad ellas bevan durànt igl
savundànt dascurs) Graztga fetg. (prenda egn dossier or da la mapa, earva
quel a tira or egn figl) Quegl qua e la survesta digl mains passo.
Rosa: (varda interessada) Blearas zefras...
Petra: (suri) Varda, sen quella vart vezas quegl c’e vagnieu aint, a qua igls
teas quents...
Rosa: A quella zefra grossa cotschna e quegl ca mànca ànc?
Petra: Exact, quegl ca mànca.
Rosa: 15’000 francs!
Petra: Ea, jou se, quegl e blear. Jou ve propi ampruvo tut, mo igl e sto tier
quels 15’000. Ad egn digls quents, quel da 10’000 francs stos pajear
antocen la fegn digl mains, schiglioc vean gl’ufezi da stumadira.
Rosa: Gl’ufezi da stumadira... tge vutan quels ànc prender da me? Jou ve
gea nut!
Petra: Bagn Rosa, tei âs anzatge c’â ànc bleara valeta.
Rosa: A tge fuss quegl?
Petra: Igl tieus bagn puril! A scha nus rivagn betga nà cugls daners
antocen la fegn digl mains, vean igl fetg stretg. Alura prendani davent
a tgei la Foppa.
Rosa: (schem) Ussa va’gl schon betga ple aschi bagn a mei.

St-PES 1-1_Igl telefon d_amur_(st) y


- 10 -
Petra: Nus vagn ànc duas eandas par catar egna schliaziùn.
Rosa: (cuntristada) Jou se betga tge ca jou pudess ànc far...
Petra: Jou vess qua egn’ideia scha tei surlaschas quegl a mei.
Rosa: (varda criticameing separ la Petra) A tge ideia e quegl? Siir nut bien!
Petra: Lagn gir ascheia: igl fuss egn’ea d’ampruvar.
Rosa: Ussa ve jou marveglias. Raquenta
Petra: Na, jou less ple bugent ànc gir nut. Jou sto gl’amprem ànc organisar
egn peer tgossas.
Rosa: Quegl tùna semplameing ampo suspectus.
Petra: Safida da me, tut vean bien …
Rosa: A tge se jou far par gidar ca tut vigni bein?
Petra: Pigl mumaint gest nut. Semplameing betga studagear megna blear a
ver cunfidànza an me.
Rosa: ...tge fagess jou sainza te?
Petra: Gest par talas situaziùns ân ign gea amitgas. Par gidar, sch’igl va
egn’ea betg aschi bagn.
Rosa: Tei es semplameing la miglra.
Petra: Graztga! Scheia, ussa ve jou ànc da far anzatge.
Rosa: Ea, jou sto ear ànc ir an vischnànca. Lainsa gest ir anzemel?
Petra: (studegia egn mumaint) Na, jou vont betg an vischnànca, jou vont ànc
ampo a spass da quasei.
Rosa: Ha? Davent da cura vas tei a spass? Ad alura per ànc ansei?
Petra: (studegna curt) Davent da … dad oz. Igl docter â managieu ca quegl
segi bien par igl mieus cor.
Rosa: Aha, jou ve gnànc savieu ca tei vegias problems cugl cor….Mo bien
peia... quegl tùna zuar ampo d’egna stgisa. Mo jou ampear ussa betg
anavànt.
Petra: Ea, jou ve ànc da far anzatge. Mo jou se betga gir a tgei tge c’igl e.
Igl de eba rastar egn sacret.

St-PES 1-1_Igl telefon d_amur_(st) y


- 11 -
Rosa: Nign problem, jou ve capieu. (stat sei)
Petra: (meta anavos igl figl agl dossier a quel an la mapa, stat ear sei) Scheia
Rosa, jou s’anunztg puspe, aschiprest c’igl dat anzatge nov.
Rosa: Ea bugent. Jou se siir betga ple durmir antocen ca que quent e
pajieu.
Petra: Tut vean bien, cre a mei. Antocen prest, tschüss. (va or a sanister)
Rosa: Sen saver Petra... (cura ca la Petra e ida) Scha quegl prenda me
egna bùna fegn. (prenda igl rest da la vascheala a va or. Curt suainter
turna ella cun egna tastga an stiva)
4. Szena:
Rosa, Susi
(La Susi splùnta ved igl esch da màn dretg. Ella e vastgida modern cun jupe, blusa,
tastga da màn, igliers da sulegl a tgapeala)
Rosa: (va ad earver gl’esch) Bùn gi Susi, tei mi âs ussa gest ànc mantgieu.
Susi: (aintra sainza spitgear a va sper la Rosa vei. Prenda giou igls igliers a
varda anturn) Bùn gi Rosa, co va’gl? Jou ve udieu a gir c’igl segi
greavs tains par te!
Rosa: Scheia? Quegl âs tei udieu a gir?
Susi: Ea, tei sas gea co la glieud e, igl vean adigna raquinto blear.
Rosa: Ea, igl dat propi egn peer pocs ca fan fetg bugent quegl, never...
Susi: (va vei tier la Rosa) Rosa, tei sas ca jou se tascher quieu sco egn satg
fregna. Jou raquent mena anavànt anzatge.
Rosa: Quegl vez jou ampo oter. Jou saragord ànc bagn: Cur c’igl mieus
Emil e mort, â l’antiera vischnànca savieu quegl avànt c’igls meas
paraints.
Susi: (conzilianta) Jou leva gea me gidar a tgei. Jou ve tartgieu ca tei sco
vieuva vegias siir oter da far ca d’infurmar l’antiera vischnànca...
Rosa: Schon bien Susi, tuts ca san gea sco tei es.
Susi: (plagn premura) Mo ussa mi gi, e’gl propi ver c’igl va betg aschi bagn
a tgei?

St-PES 1-1_Igl telefon d_amur_(st) y


- 12 -
Rosa: Co tùn vean tei sen quell’ideia?
Susi: Ign â udieu anzatge an vischnànca...
Rosa: Ign? Tgi e ign?
Susi: Tei sas ca jou dastg numnar nigns nums.
Rosa: Tei sas star ruassevla, igl va fetg bagn a mei. Jou ve irto daners
d’egn paraint an l’America.
Susi: Propi?! Quegl ve jou gea ànc gnànc savieu. Mo co jou salegr par te!
(surir sfurzo)
Rosa: Ea, jou salegr ear.
Susi: A… da quànts daners satract’igl qua?
Rosa: Quegl se jou uss ànc betg. Igls advocats en eba ànc veda quintar or.
Susi: Aha, an que cass e quegl ier sto egn’advocata ca ve antupo?
Rosa: Ea, ella e extra sgulada nà da l’America!
Susi: (surstada) Tge? Da l’America?
Rosa: Ea, da l’America. Tge gis ussa?
Susi: (varda sen l’ura) Ui, igl e schon tard. Pardùna Rosa, mo jou sto schon
puspe ir anavànt. Gl’e sto bi da vaser te egn mumaint.
Rosa: Mo never Susi! Quegl e egn sacret. Betga gir anavànt!
Susi: (meta igl màn segl cor) Rosa, jou vignt a gir a nign anzatge. Stos betga
far quitos.
Rosa: Gliez ve jou schon tartgieu, ca se safidar da te.
Susi: Bien Rosa, ussa sto jou propi ir anavànt. (meta sei igls igliers) Bien
peia, antocen prest puspe egn’ea... (va or a dretg cugl tgieu ad òlt)
Rosa: An egn’ura sa l’antiera vischnànca la novitad. (prenda la si’tastga)
Scheia, ussa sto jou ear ir. (or)
5. Szena:
Sep, Moni, Petra
Petra: (earva plànsieu gl’esch a tgita aint) Qua e nign, vagned aint! (aintra, la
Moni ad igl Sep savundan)

St-PES 1-1_Igl telefon d_amur_(st) y


- 13 -
Moni: Tge dat igl aschi impurtànt, ca tei stos gest ussa bagliafar cun nus
sut quater îls?
Sep: (dumbra) Nus vagn dantànt sis îls...
Moni: Jou maneg matem igls meas ad igls teas, tei caleri.
Sep: Mo la Petra â ear îls. A quels vezan blear miglier c’igls teas îls da
talpa...
Moni: Tge îls da talpa?
Sep: Tei vezas gea gnànc quànts îls ca nus vagn tuts anzemel! Near sas
betgta dumbrar sen sis.
Moni: Siir se jou dumbrar sen sis.
Petra: (tier Sep a Moni, an tùn ironic) Hallo, e anzatgi a tgea?
Sep: Partge manegias?
Petra: Savez vus ear egn’ea star sainza far daspeta? Quegl e gea betga da
taner or!
Moni: Quell’ea ve betga jou antschiet.
Sep: Bagn, tei âs dumbro falo.
Petra: Fito ussa! Sased egn’ea giou! (tuts sean giou veda la mesa) Tarlad
ussa tier bagn! Vus savez gea ca jou fetsch la contabilitad par la
Rosa.
Sep: Contabilitad? Tge e quegl?
Moni: Sas tei anzuma nut, tei tabalori?
Petra: Savez vus betg’egn’ea semplameing tarlar tier?!
Sep: Bagnbagn, quegl savagn nus schon.
Petra: Bien, jou antschev ànc egn’ea. Vus savez, ca jou vard da las
tgossas finanzialas da la Rosa... Igl veza deplorablameing anzuma
betg or bagn pigl mumaint. La Rosa â daple quents ca daners par
pajear. Quegl vut gir ca nus stuagn radir anzemen 10’000 francs an
duas eandas, schiglioc pearda la Rosa igl bagn puril … a vus dus
pardez la vossa lavur.
Sep: Partge manegias?

St-PES 1-1_Igl telefon d_amur_(st) y


- 14 -
Moni: Studegia egn’ea! Sainza raps san ign betga pajear igls quents, ad
alura e’gl a fegn a fito.
Sep: Jou ve ànc raps.
Moni: Danunder?
Sep: Spargnieu matem.
Petra: A quànt âs tei spargnieu?
Sep: (losch) Zirca 150 francs.
Petra: Quegl e bi da te, mo quegl tànscha deplorablameing betg.
Moni: A tge fagiainsa ussa?
Petra: Jou ve egn’ideia. Mo jou dovr igl voss agid parsuainter.
Moni: Nign problem, nus gidagn noua ca nus savagn.
Sep: Ea, nus gidagn noua ca nus savagn, never Moni?
Moni: Quegl ve jou gea gest getg! (scrola igl tgieu) Mo partge veans tei
anzuma tier nus a betga tier la Rosa?
Petra: Parquegl ca jou vi betga ca la Rosa safetschi quitos. Vus
ancunaschez gea ella, ella fa adigna blears quitos... Jou less far egn
plascher ad ella, parquegl c’ella e adigna egna bùna amitga par me.
Sep: ...ea, cun nus e ella ear adegna egna bùna.
Petra: Vezas… a parquegl vi jou far egna beala surpresa par ella.
Moni: Bien, bien... a co savagn nus dus gidar?
Sep: Ea, co savagn nus dus gidar?
Moni: Sas ussa betg egn’ea tascher quieu?
Sep: Partge manegias?
Petra: (energicameing) Tasched uss quieu tuts dus! Imediat! Capieu!!
Moni: Quegl gitg jou gea schon dagî.
(La Petra prenda egn telefonet or da la mapa a meta el sen mesa)

St-PES 1-1_Igl telefon d_amur_(st) y


- 15 -
Sep: Jööö, tgea tgearign... que… dings. (prenda ainta màn igl telefonet a
varda interesso sen el) Tge e quegl anzuma?
Moni: Egn aparat da far la barba...
Petra: Na, quegl e egn telefonet, cun quel san ign telefonar.
Moni: A tge vol tei far cun que telefonet?
Petra: Quel dovr’igl par igl mieus plan.
Sep: (meta puspe sen mesa igl telefonet) Also jou vi ver da far nut cun que
aparat!
Moni: Par me e quegl ear ampo megna cumplitgieu. Sas betga prender
egn telefon normal?
Petra: Ussa faged betg aschi cumplitgieu! Igl e fetg sempel. (prenda ainta
màn igl telefonet) Ascheia met’ign aint el... (dat aint igl code) ...a schon
san ign telefonar. Mo vus stuez anzuma betga telefonar.
Moni: A par tge duvrainsa alura que telefonet?
Petra: Gl’e ascheia: Vus telefonaz schon, mo vus stuez betga dar aint egn
numer.
Sep: A cun tgi stuainsa lura telefonar?
Petra: Cun glieud ca telefonescha a vus.
Moni: Tge glieud?
Sep: Ea, quegl savess jou ear bugent. Tge glieud?
Petra: Quegl e bagn tutegna, tgi ca telefonescha a vus...
Moni: Jou capesch anzuma nut.
Sep: Ea, jou capesch ear anzuma nut. Nus vagn egn telefonet, anzatgi
telefonescha...
Moni: ...a nus savagn betga tgi c’igl e.
Sep: A quegl de easser tutegna a nus?!
Petra: Gest prezis ascheia e’gl. Vus stgez gnànc saver, tgi ca telefonescha
a vus.
Moni: A danunder ân quels igl numer?

St-PES 1-1_Igl telefon d_amur_(st) y


- 16 -
Sep: Ea, quegl e egna bùna amparada. Danunder ân quels igl numer?
Petra: Or digl internet ad or da la giaseta.
Moni: A tge vutan quels tuts bagliafar cun nus, scha nus ancunaschagn
betg els?
Sep: Jou bagliaf betga cun easters!
Petra: Quels vutan me batarlar ampo cun vus.
Sep: Cun me ear?! Jou ancanusch ear betga quels.
Petra: Ea, la Moni sa betga far quegl suleta. Tei stos halt midar ampo la
ti’vusch.
Sep: Partge manegias?
Petra: Parquegl ca tei stos bagliafar sco egna duna, betga sco egn um.
Sep: (bagliafa aschi òlt sco pussevel) Manegias aschi òlt sco ussa?!
Petra: Ea, prezis ascheia.
Sep: (puspe cun vusch normala) Quegl fetsch jou garantieu siir betg.
Petra: Vol salvar la Foppa near betg?
Sep: Siir ca vi salvar ella.
Petra: Bien peia, alura fas quegl ca jou ta gitg.
Moni: (â studagieu gl’antier tains) Petra, gi egn’ea, tge glieud e quegl ca
telefonescha a nus!
Petra: Quegl vean ad easser surtut umens.
Sep: Umens?
Petra: Ea, umens c’en ampo sulets a ca dovran egn bùn pled.
Sep: Ascheia umens sco jou? Jou dovr ear mintgatànt egn bùn pled. Mo da
la Moni survignt jou deplorablameing me pocs da quels.
Moni: Vol antschever a dar is?
Sep: Ve gea me managieu...
Moni: Alura e quegl peia anzatge sco egn telefon par carstgàns c’ân quitos.

St-PES 1-1_Igl telefon d_amur_(st) y


- 17 -
Petra: Mo ziiirca aschei’anzatge e’gl schon, ea.
Moni: A co sa la glieud c’els san telefonar a nus?
Petra: Jou ve schon do sei egn inserat par oz an la giaseta, par vurdar
sch’igl dat anzuma reacziùns.
Moni: (stat sei sco sch’ella vess survagnieu egn uegl) Ussa se jou tge ca tei âs
planiso cun nus!! Jou ve oz vieu egn inserat. (prenda la giaseta, earva
ella a ligia avànt) „Las duas giuvnas puras Mändi a Sändi puprognan
te tanor igl tieus gust. Tier nus dat igl nign tabu. Telefonescha gest
ussa! 079 666 666. Nus salegragn sen te.“ (schocada) Quegl e gea
sex agl telefon!
Sep: Sex agl telefon... co de quegl anzuma ir? (prenda ainta màn igl telefonet
a varda sen el)
Moni: (fa l’anzena da la crusch) Quegl e egn putgieu!! (va vei a nà tut narvusa)
Sep: (meta puspe sen mesa igl telefonet) Cun que aparat vi jou propi betga…
(fa movimaints da ver sex)
Moni: Nus vagnagn agl unfiern!
Petra: Moni, saquietescha! Igl e betga schi nosch sco tei manegias.
Moni: Mo cler ca quegl e fetg nosch! Sch’igl pardicànt near anzatgi vean
sessur, vignt jou direct excomunitgeada!!
Sep: Gliez amporta bagn nut. Tei vas gea mena an baselgia.
Moni: Mo jou fetsch uraziùn mintga sera avànt ca durmir.
Sep: Par me tùna quegl pletost sco sgruflar.
Petra: Scheia, ussa saquietad puspe, vus dus... primo vean anzuma nign
sessur, ni igl pardicànt ni schiglioc anzatgi. Quegl e egn numer sacret
ca va sur me, nign vean peia a patartgear veda vus. A secundo e
quegl la sula veia par vagnir speart tier blears daners.
Moni: Na, quegl se jou betga far. Quegl ancùnter la mi’morala.
Sep: Davent da cura âs tei morala?
Moni: Sas tei egn’ea taner la ti’buca, schiglioc dat igl egna anturn las
ureglias!
Sep: Eba... morala! (La Moni gli dat egna schlepa) Auuaa...

St-PES 1-1_Igl telefon d_amur_(st) y


- 18 -
Petra: Fito ussa! Vus savez duvrar oter la vossa energeia. A propi Moni,
quegl cun la morala e schon ancuretg ampo lientsch...
Sep: Jou se partge c’ella vut betga far quegl.
Moni: Aha, qua ve jou ussa marveglias, tge ca tei sas?!
Sep: Parquegl ca tei sas betga schamer aschi dadòlt. (ri)
Moni: Tge tgutg bagliaf ca tei es! Igl va qua betga me par que tscheart
suspirem. A legher e’gl anzuma betg.
Petra: Moni, sea puspe giou a tearla tier.
Moni: (ampo ple ruassevla) Na, jou fetsch betga quegl...
Petra: Bien peia, an que cass sto la Rosa vender la Foppa a vus stez sen
veia.
Sep: Partge manegias?
Petra: Parquegl ca vus savez betga ple easser qua sch’igl bagn puril e
vandieu.
Sep: Quegl e anzuma betga bien... never Moni?
Moni: (vilada) Siir e quegl betga bien. Mo jou sund nigna... nigna pitlàna.
Sep: (ri) Quegl â num pitàna.
Moni: Aha, qua e anzatgi expert, sco igl para! (varda nosch separ el)
Sep: (schano) Quegl ve jou matem ligieu an la giaseta.
Moni: Tei veans gnànc ple cotschen cun da gir manzegnas...
Petra: Hallo, quegl â bagn da far nut cun la mi’ideia. Vus bagliafaz gea me
ampo cun la glieud ca telefonescha.
Sep: Mo gl’e propi tgutg ca jou sund egn um.
Moni: Partge?
Sep: Jou se siir betga gidar, parquegl ca quels tips vutan bagliafar cun
egna duna a betga cun egn um. (ri)
Petra: Siir ca tei sas gidar. Tei âs gea avànt gest musso ca tei sas bagliafar
prima cun egna vusch da duna.

St-PES 1-1_Igl telefon d_amur_(st) y


- 19 -
Sep: Mo jou se anzuma betga tge ca jou de gir.
Moni: Manegias tei ca jou setgi tge gir?
Petra: Quegl exerzitainsa matem anzemel, antocen c’igl va.
Moni: (provocativ) Quegl sa igl Sep siir betg.
Sep: Partge manegias?
Moni: Parquegl ca tei âs megna pocas zelas agl tschurvi par da quellas
tgossas.
Sep: Tei âs egna beal’ideia! Via Petra, nus ampruvagn gest egn’ea.
Petra: Scha tei manegias... bien, jou telefonesch uss a tgei a tei prendas
giou igl telefon.
Sep: Ad alura?
Petra: Gliez vezas lura schon! Ring... ring...
Sep: Tge ve jou ussa da far?
Petra: Prender giou igl telefon.
Moni: Quegl qua vean bien…
Sep: Jou ve gea anzuma nign telefon.
Petra: Nus fagiagn ussa gea me sco scha nus telefonassan.
Moni: Quegl dat LA catastrofa... (scrola igl tgieu)
Petra: Bien, ampruvainsa ànc egn’ea! Ring... ring...
Sep: (tean igl màn veda l’ureglia, sco sch’el vess egn telefon a gi cun vusch
normala) Hallo, qua e igl Sep Cantieni…
Moni: …daple c’egna catastrofa...
Petra: Na Sep, tei âs ussa num Mändi a bagliafas sco egna duna.
Sep: Mändi?
Petra: Ea Mändi… a la Moni â num Sändi.
Sep: Partge manegias?
Petra: Scheia hopp!! Ring... ring...

St-PES 1-1_Igl telefon d_amur_(st) y


- 20 -
Sep: (cun vusch òlta) Hallo… jo sund la Mändi. Tge vol?
Petra: (cun vusch bassa) Hallo tei sexy prinzessa. Tge fas...?
Sep: (cun vusch normala) Telefonar.
Petra: Jou creg ca quegl e tutegna betga sto egna bùn’ideia, ascheia va
quegl betg...
Moni: Bien, ussa amprov jou halt egn’ea. Alura sa igl Sep vurdar tier.
Petra: Ring... ring...
Moni: (cun vusch dultscha) Hallo... qua e la Sändi. Tge se jou far par te?
Petra: (cun vusch bassa) Hallo Sändi, jou less batarlar ampo cun te...
Moni: (dultsch) Tei âs egna sexy vusch. Da tge vol lura batarlar cun me?
Petra: (cun vusch bassa) Ampo da tut... quànts ons âs tei?
Moni: (dultsch) 25...
Sep: He, tei âs gnànc 25 ons, tei âs 45… ad es schon bunameing egna
stgatla viglia.
Moni: (cun vusch normala) Tge, stgatla viglia?!
Petra: Ussa me sted ruassevels... Sep, quegl s’oda tier que gioi, c’ign gi
ampo manzegnas. Surtut sch’igl va par la vigliadetgna.
Sep: Partge manegias?
Moni: Parquegl ca nign vut telefonar cun egna stgatla viglia.
6. Szena:
Sep, Moni, Petra, Urs
(Igl Urs splùnta ved igl esch, el porta unifurma)
Petra: Tgi e quegl tgissà?
Sep: Nign’ieia. Jou vont egn’ea a vurdar. (stat sei)
Petra: Ou, gl’amprem ànc meter davent quegl qua. (prenda igl telefonet a
meta el an la si’mapa)
Moni: Jou ve semplameing nign bùn santimaint tier quella tgossa.

St-PES 1-1_Igl telefon d_amur_(st) y


- 21 -
Sep: (earva gl’esch) Ussa varda qua, igl polizist Meier e qua...
Urs: (aintra cugl tgieu ad òlt) Bùn gi anzemel... vez vus spitgieu ca jou vigni?
Sep: Na, me tamieu ampo.
Moni: Ea, ad ussa vainsa la mearda. (stat sei, va vei tigl polizist a meta igls
màns segl dies) Tei mi sas arestar, jou sund culpevla.
Urs: Moni, es sturna near stada megna gî agl sulegl?
Moni: Jou leva far nut schliet ad jou stund fetg mal.
Urs: (a Sep) Tge â ella bavieu?
Sep: Partge manegias?
Urs: Parquegl c’ella sadaporta aschi tscheart.
Sep: Quegl sa quella ear sainza alcohol!
Moni: Tei es siir qua par arestar me, near betga?
Petra: (ri sfurzadameing) Igl para ca la Moni ligi megna blears crimis.
Urs: Jou vi anzuma betg arestar anzatgi... near âs tei mazo anzatgi, Moni?!
(ri)
Moni: (varda agls îls digl Urs) An que cass vol tei propi betg arestar me?
Urs: Na… near dat igl egna raschùn parsuainter?
Sep: Ea, sas parved igl telefonet ad igls umens...
Petra: (dat trànteraint) El manegia, parquegl c’el â oz vieu egn telefonet an
vischnànca.
Urs: Tge telefonet?
Petra: Egn telefonet fetg nov, modern.
Urs: Jou ve schon vieu fetg blears telefonets novs a moderns. Quegl e nign
act criminal... (ri)
Petra: Igl Sep e halt ànc betga vagnieu aschi blear pigl mund anturn.
Urs: Ea, quegl se jou safigurar.
Petra: Jou creg ca quels dus ân egna pintga confusiùn. (ri artifizialmeing)

St-PES 1-1_Igl telefon d_amur_(st) y


- 22 -
Moni: Tge vol tei atgnameing da nus?
Urs: Da vus vi jou anzuma nut. Jou ve me lieu vudar scha la mi’duna segi
qua tier vus veda dar la buca.
Petra: La Susi? Na, leza e betga qua. Qua savainsa betga gidar anavànt a
Vus.
Moni: Also, ella e schon stada qua, mo ussa betga ple.
Urs: A cura e ella stada qua?
Moni: Mo, zirca avànt egna meas’ura. Mo noua c’ella e ussa, se jou ear
betg.
Urs: An que cass vont jou puspe. Egn salid a la Rosa. Adia anzemel! (va or
a dretg)
Petra: (vilada) Tge giavel e quegl ussa gest sto?! Eassas vus dus
digltutafatg or digl sen?
Sep: Partge manegias?
Petra: Tei vol raquintar tut agl polizist a la Moni vut saschar arestar...
Sep: Ea, a tei gis manzegnas. Jou ve anzuma vieu nign telefonet an
vischnànca!
Petra: Mintgatànt ston ign gir egna pintga manzegna, cunzund scha tei vol
gest tradir tut.
Sep: Jou ve gea me managieu…
Petra: Ea, mintgatànt ston ign betga managear, mo semplameing tascher
quieu. Igl madem vala par te, Moni!
Moni: Jou ve halt tgapo tema a ve tartgieu c’igl segi parveda nus.
Sep: Ea, ad jou ve halt ear tgapo ampo tema.
Petra: Vus stuez saver ca nus fagiagn nut c’e ancùnter la lescha.
Sep: Partge manegias?
Moni: Es siira?
Petra: Nus eassan tuts tres carschieus a fagiagn nut c’ign dastga betg.
Sep: Mo igl e anzatge cun poca morala.

St-PES 1-1_Igl telefon d_amur_(st) y


- 23 -
Petra: Scha vus vez nigna lavur ad igl bagn puril da la Rosa vean vandieu,
â quegl ear poca morala.
Moni: Ea propi, quegl â ear fetg poca morala.
Sep: Ea, quegl â zund poca morala. Quegl â anzuma nigna morala ple.
Moni: (sea puspe giou) Bien, an que cass peia...
Sep: Tge „an que cass peia“?
Moni: Fagiainsa halt egl... cun la benedicziùn da Nossegner.
Sep: Tge?? Vender la Foppa?!
Moni: Na, telefonar!
Tenda

St-PES 1-1_Igl telefon d_amur_(st) y


- 24 -
2. Act
Duas eandas ple tard. Igls acturs portan otra raglia par mussar c’igl e egn
oter tains.
1. Szena:
Sep, Moni
(La Moni ligia giaseta veda la mesa. Igl Sep palenda segl canape,igl telefonet e sen
la meseta davànt el)
Moni: Marscha betga gest blear oz...
Sep: Partge manegias?
Moni: Parquegl c’igl telefonet scalegna betg.
Sep: Quegl e bagn betga la mi’cualpa.
Moni: Ve gea anzuma betga getg c’igl segi la ti’cualpa.
Sep: Partge manegias?
Moni: Tei sas schon far pearder anzatgi igl davos gnearv!
Sep: A partge âs pears igls oters?
Moni: Partge manegias? Parquegl ca vez te gi par gi!!
Sep: Partge manegias?
Moni: Anstagl da bagliafar tgutgareias savessas egn’ea sear nà ampo
andretg, alura telefonass forza anzatgi.
Sep: (sea nà andretg) E quegl ussa miglier?
Moni: Blear miglier. (ri)
Sep: Partge ris aschi tgutg?
Moni: Parquegl ca tei cres tut quegl c’ign gi a tgei.
Sep: Jou vintg betga lànderor...
Moni: Igl veza gea nign, sco tei seas segl canape. (ri)
Sep: Tei es egna zepla. (igl telefon scalegna) Vezas, igl â tutegna gido.
Moni:  Phhh... Casualitad! Prenda ussa giou!

St-PES 1-1_Igl telefon d_amur_(st) y


- 25 -
Sep: Mo l’otr’ea es tei puspe làndervei! (bagliafa cun vusch òlta) Hallooo, qua
e la Mändi. Tgi es tei?... Tei vol betga gir a mei igl tieus andretg
num?... Ea, quegl fetsch jou bugent, jou gitg semplameing lieureta a
tgei... Ea, quegl e propi tgearegn. (tean igl màn segl telefonet, tier la
Moni) Puspe egn da quels cucus cumplitgieus, ca sa betga co el â
num. (agl telefon, cun vusch òlta) Gi a mei tge ca tei desidereschas...
(prenda egn figl ca sche sen la meseta a ligia giou da quel) jou sund 1
meter ad 80 grànda, 60 kilos a ve tgavels blonds. Las mias masiras
idealas en 90, 60, 90... ea, cler, fetg sexy... scheia lieureta, a tge vol
ussa?... Sas ànc egn’ea gir quegl?! (tean igl màn segl telefonet, cun
vusch normala a la Moni) El vut ca jou grugn sco egn piertget! (mussa
cugl det gl’utschi, alura puspe cun vusch òlta agl telefon) Sco tei vol,
lieureta... quiiek, quiiek, quiiek, quiiieek… ascheia?... Lieureta, es ànc
qua? Hallo?? (vusch normala a la Moni) Ussa â’l palando sei.
Moni: Schon cler.
Sep: Partge manegias?
Moni: Parquegl c’igl tieus piertget â tuno sco sch’el vagness gest mazo.
Sep: Nus vagn tutegna gudagnieu 30 francs.
Moni: Ea, tei âs raschùn… (igl telefonet scalegna puspe)
Sep: (dat igl telefonet a la Moni) Ussa es tei làndervei!
Moni: Sch’igl sto easser... (bagliafa sco adegna, betga dultsch, relativ ruh)
Hallo, qua e la Sändi... tge vol?... Sco jou vez or... sco egna duna...
Tge, vusch dira?... Quegl ve jou adigna... Na, ghesla ve jou nigna, me
egna furtga da grascha... Tge? De adatg, schiglioc sas santir ella agl
tieus tgi... hallo?! Haaallo?! (a Sep) Davent e’l.
Sep: Â’l getg nut ple?
Moni: Na, me fatg tscheartas ramurs.
Sep: Quel â matem schon santieu la furtga an la fantaseia. (tuts dus rin)
Moni: Seglmains dat quegl ear puspe ampo raps!
2. Szena:
Moni, Sep, Rosa, Gion
Rosa: (da detg cugl pardicànt) Vagned me aint, signur pardicànt!

St-PES 1-1_Igl telefon d_amur_(st) y


- 26 -
Gion: Graztga, duna Dolf.
Rosa: (veza igl Sep a la Moni) Mo tge pigl tùn fagez vus an qua? Vez nigna
lavur?
Moni: (tgapa tema a stat imediat sei) Rosa, uss es tei schon puspe qua?
Sep: (stat sei) Ad igl signur pardicànt e ear schon qua?
Gion: Bùn gi anzemel. Jou ve sprànza c’igl vomi bagn cun vus dus.
Moni: Ea siir, signur pardicànt, nus dus eassan dus sco ànghels, never
Sep.
Sep: Partge manegias?
Rosa: Scheia, bagliafo avunda, vus vez siir da far anzatge!
Moni: Via Sep, nus nagn an nuegl.
Sep: Ou ea, tge bùn’ideia... (Moni a Sep van or a dretg, igl Sep prenda cun el
igl figl cun la descripziùn da la duna, igl telefonet resta sen la meseta)
Rosa: Scheia, uss e’gl ampo ple ruassevel. Cun quels dus e’gl mintgatànt
betga gest sempel.
Gion: Betga tut igls carstgàns en halt madems, Nossegner â diferaintas
nursas.
Rosa: Ea, jou se. (ri) Me pranded plaz, signur pardicànt.
(Gion sea giou ved la mesa)
Rosa: Tge dastg jou radir a Vus? Egn cafe, egn tee near egn magiel aua?
Gion: Me faged nigna lavur. Vez forza ànc da que bùn vinars?
Rosa: Manageaz quel cun las bùnas earvas alpinas?
Gion: Ea, gest prezis quel! (suri)
Rosa: Jou vont gest an tgadafiac a vurdar sch’igl â ànc ampo. (va or a
saniester)
Gion: (igl telefonet scalegna, el lascha scalinar egn mumaint. Alura stat el sei, va
vei tier la meseta, prenda giou a bagliafa plànsieu) Bùn gi, qua e igl
pardicànt Tscharner... co se jou gidar a Vus?... Hallo? E anzatgi
qua?... Udez Vus ànc me?... Curius, semplameing palando sei.

St-PES 1-1_Igl telefon d_amur_(st) y


- 27 -
Moni: (vean da dretg a veza igl pardicànt cugl telefonet ainta màn, schocada)
Dieus partgiri... signur pardicànt!! Vus vez bagn betga telefono?
Gion: Pardunad, mo jou ve tartgieu c’igl savess easser impurtànt. Parquegl
ve jou raspundieu.
Moni: A tgi â telefono?
Gion: Nign’ideia. Cur ca jou ve getg „Qua e igl pardicànt Tscharner“, â
l’otra parsùna gest palando sei.
Moni: Par furtuna!
Gion: Partge?
Moni: Igl miglier prend‘ign mena gou telefonets easters. Quegl sa schiglioc
dar noschas surpresas a far balucar la cardientscha... (va or a dretg,
turna dantànt direct puspe) Igl telefonet ve jou amblido. (penda or da màn
ad el igl telefonet a va or a dretg)
Gion: La mi’cardientscha baluca betga parve d’egn telefonat.
Rosa: (vean aint da saniester cun dus magiels da vinars) Scheia, qua ve jou
dus vinars dad earvas alpinas... (dat egn magiel agl Gion a sea giou ved
la mesa)
Gion: (sea ear giou) Fagez ànc adigna seza que bùn vinars?
Rosa: Ea, quel ard jou meza. Viva peia, signur pardicànt!
Gion: Viva...never, duna Dolf, quegl stat trànter nus! (tschegna separ ella)
Rosa: Nigna tema, jou ve num Rosa Dolf a betga Susi Meier. (tuts dus
bevan)
Gion: Mmmh, tge bùn vinarset...
Rösli: Ea, quel stgòlda bagn.
Gion: Sched egn’ea, duna Dolf, co va’gl a Vus?
Rosa: Jou prend mintga gi co el vean.
Gion: Quegl e igl miglier ascheia. Adegna bi egn suainter l’oter,
Viva…duna Dolf.

St-PES 1-1_Igl telefon d_amur_(st) y


- 28 -
Rosa: Viva, signur pardicànt! (tuts dus bevan)
3. Szena:
Petra, Rosa, Gion
Petra: (splùnta ved igl esch ad aintra cun la mapa. Veza sco els dus bevan) Bùn
gi anzemel, vez da festivar anzatge?
Rosa: Hoi Petra, quegl dapenda da las novitads ca tei radis.
Petra: Par egn’ea anzatge bien. (ri)
Rosa: Vezas, an que cass vainsa anzatge da festivar. Quegl e igl pardicànt
Tscharner.
Petra: (dat igl màn agl Gion) Bùn gi signur pardicànt. Jou ve num Mani a
sund la contabilista digl bagn puril Foppa.
Gion: Bùn gi duna Mani. Fa plascher. Prandez ear egn vinars?
Petra: Mo, scha Vus amparaz gest ascheia simpatic... bugent!
Gion: (mussa segl magiel vid) Duna Dolf...
Rosa: Ea, ea, jou ve schon capieu, jou vont gest par daple... (stat sei a va or
a saniester)
Petra: (sea giou ved la mesa) Scheia, scheia, Vus eassas peia pardicànt?!
Gion: Ea, schon dagî, ad jou vont bugent a visitar las mias nursas.
Petra: Ea, quegl se jou s’imaginar.
Rosa: (vean cun egna buteglia ad ànc cun egn magiel, dat a tuts) Viva peia, sen
las bùnas novitads.
Petra: Viva!
Gion: Graztga fetg! (svida igl magiel an egn schuf, las duas dunas vardan egna
se par l’otra)
Petra: Qua para anzatgi da ver grànda set...

St-PES 1-1_Igl telefon d_amur_(st) y


- 29 -
Gion: Set betga gest… mo jou stuess uss ir anavànt... (dat igl màn a tutas
duas)
Rosa: Lez ussa schon ir?
Gion: Ea, igl e d’ancanuscher igls seas cunfegns... egn beal gi ànc a sen
saver... (or)
Petra: Vus vez gea egn legher pardicànt!
Rosa: El e propi egn bùn a cuntaint cun poc. (mussa segl magiel vid)
Petra: Ea, quegl ve jou vieu. (suri)
Rosa: Ussa raquenta peia! Tge dat igl digl bien?
Petra: Pigl amprem e la Foppa spindrada, nus vagn anzemel igls raps.
Rosa: Jou ve savieu ca setgi saschar sen te! Graztga zund fetg...
Petra: Mo...
Rosa: Tge, mo?
Petra: Igl e me egna schliaziùn temporara. A la lùnga stuainsa ver anzatge
oter.
Rosa: Tgissà tge ca tei âs puspe aranscho?
Petra: Jou gitg me tànt: igl Sep a la Moni ân prasto l’antiera lavur, jou ve
me organiso. Nus vagn tuts lieu far egn plascher a tgei.
4. Szena:
Susi, Petra, Rosa
(La Susi splùnta ved igl esch)
Rosa: Me anavànt!
Susi: (aintra, sainza flo) Bùn gi, Rosa. Âs tei gea udieu igl ple nov? Egna
vargugna... egna vargugna par la nossa vischnànca!
Rosa: Ussa via gl’amprem aint, Susi, sea giou a saquietescha ampo.
Varda, quegl qua e la Petra, la mi’contabilista.
Susi: Bùn gi Petra, jou sund la Susi. Tei es siir qua parve da l’ierta.

St-PES 1-1_Igl telefon d_amur_(st) y


- 30 -
Petra: Hoi Susi… tge ierta?
Rosa: (a la Petra) Eba, parve da l’ierta... (tschegna cun egn îl separ la Petra)
Petra: Eaea, cler… parve da l’ierta sacapescha.
Susi: (sea giou ved la mesa, prenda la buteglia da vinars, dearscha agl magiel vid
digl Gion a beva tut an egn’ea) Huuu, quegl â ussa semplameing egn’ea
stuieu easser. La mi’morala e ruinada...
Rosa: Tge e lura schon puspe gartagieu?
Susi: Selefontex… ah, Telefonsex.
Rosa: Tge telefon... ??
Susi: Tei cres betga tge ca capeta an la nossa vischnànca. Anzatgi
porscha sex agl telefon.
Rosa: (ri) Tge pulenta raquentas qua? Quegl e gea da rir!
Petra: Co vagnez Vus sen l’ideia ca quegl e an quella vischnànca?
Susi: Mieus um e polizist, el sa tut. El â ear parfegn schon fastezs fetg
tgòlds.
Petra: Tge fastezs tgòlds?
Susi: Quegl dastg jou betga gir. Jou sto taner tut par me. Mo sch’igl Papa
oda da quegl... jou dastg gnànc patartgear làndervei!
Rosa: Tge Papa? Quel a Roma?
Susi: Ea, gest prezis igl Papa Franzestg!
Rosa: Quel s’interessescha siir betga par la nossa vischnànca.
Susi: Tei veans schon a ver, Rosa! Par furtuna dat igl betga ple
l’inquisiziùn. Igl mi disple, mo jou sto ir ad ancurir igl mieus um.
Rosa: Tei manegias a tarlar, tge novitads c’igl dat puspe?
Susi: (stat sei) Rosa, co veans tei me sen quell’ideia. Saturpegia. (scrola igl
tigeu) Adia anzemel. (speart or)
Petra: Tge e quegl ussa sto?

St-PES 1-1_Igl telefon d_amur_(st) y